Kenapa Janin Dalam Mumia Ini Diawet Macam Jeruk?

Sains merupakan bidang yang ilmunya boleh diteliti untuk tujuan persetujuan atau perdebatan. Jika dapatannya konsisten, maka sarjana mencapai persetujuan.

Namun kerap kali sarjana yang berbeza pandangan akan berdebat. Perdebatan ini pula adalah untuk mengenal pasti kebenaran di sebalik dua (atau banyak) fakta.

Dan ia tidak semestinya tertakluk pada sains perubatan semata-mata. Sekarang ini ada perdebatan hangat berkaitan sains arkeologi melibatkan sebuah rangka mumia.

Pihak Universiti Warsaw pada tahun 2015 menubuhkan sebuah kumpulan pakar arkeologi.

Projek Mumia Warsaw pada April tahun lalu mengumumkan penemuan rangka mumia yang didapati hamil.

Rangka ini diberi nama The Mysterious Lady, yang dikebumikan sekitar 200 S.M. hingga 100 S.M. dalam sebuah keranda sebelum ini disangka milik paderi Mesir Purba (Saplakoglu, 2021).

Walau bagaimanapun, bukan semua pihak dalam bidang ini bersetuju dengan dapatan Projek Mumia Warsaw.

Kerana dapatan bahawa rangka mumia “menjerukkan” janin dalam rahim bagaikan telur dalam tempoh beberapa abad sebenarnya masih belum berlandaskan fakta saintifik.

Dan Projek Mumia Warsaw pula tidak berdiam diri sementara ada pihak menyergah dapatan mereka. Katanya rahim ibu ini menjadi berasid kerana proses mumiafikasi.

Dapatan Satu Pihak

Janin dalam rahim the Mysterious Lady dipercayai berusia 28 minggu dalam kandungan. Bermakna ada sesuatu yang menyebabkan kematian ibu tersebut.

Atas tujuan tertentu, the Mysterious Lady dimumiakan sebelum majlis pengebumian. Dan bahan digunakan menyebabkan janin menjadi “mineral” dalam bentuk tisu (gumpalan sel).

Hipotesis pihak Projek Mumia Warsaw sebenarnya berlandaskan fakta “asidifikasi” dalam proses pereputan mayat. Tanpa oksigen, rangka menjadi medan tindak balas kimia yang menghasilkan sebatian asid.

Tambah pula rangka the Mysterious Lady direndam (atau disapu begitu banyak)  dalam campuran natron. Sekadar pengetahuan, Tamadun Mesir Purba menggunakan natron sebagai garam yang melancarkan proses mumiafikasi.

Apabila natron digunakan, bahagian rahim the Mysterious Lady menjadi seolah-olah macam kulit telur. Tulang lembut janin tersebut kemudian terhakis akibat faktor asid. Maka tinggallah tisu-tisu lembut sahaja.

Titik Perseteruan Pendapat

Kehilangan tulang merupakan penjelasan pada Sahar Saleem, seorang profesor yang pakar dalam bidang mumia. Beliau bersuara tentang faktor ketiadaan tulang sebagai bahan bukti bahawa the Mysterious Lady hamil.

Dan dengan penjelasan “telur” ini sekalipun, Saleem masih berskeptikal atas hujah sama. Bagi Saleem, faktor asid sepatutnya akan merosakkan tulang rangka the Mysterious Lady, yang takkan mungkin terawet dengan baik (Baker, 2022).

Bagi Saleem, objek dalam rahim the Mysterious Lady adalah barangan digunakan untuk mengawet mumia. Selalunya rangka mumia akan dilubangkan. Dan bahan pengawet mesti disimpan bagaikan bekalan untuk alam seterusnya.

Tetapi pihak Projek Mumia Warsaw berpendapat pemikiran Saleem terlalu ketat dengan keperluan tulang… tanpa membuka fikiran pada penemuan terbaru yang tidak semestinya mengikut piawaian dan pengetahuan sedia ada.

Buat masa sekarang, kedua-dua pihak mengaku diri benar. Jadi saintis perlu bekerja lebih keras dan mencari mumia-mumia lain.

Jika ada yang hamil, tentu sekali dapatan mereka akan konsisten dengan teori Projek Mumia Warsaw mengenai the Mysterious Lady. Sebarang konsistensi dari segi dapatan boleh membetulkan keadaan dan tunjuk pihak mana yang benar.

Namun buat masa sekarang, kedua-dua pendapat menunjukkan asas ilmu yang sangat baik bagi memahami kebudayaan Mesir Purba.

RUJUKAN:

Baker, H. (2022, January 27). Fetus inside Egyptian mummy was ‘pickled like an egg’, researchers say.

Saplakoglu, Y. (2021, Mei 1). First-known pregnant mummy discovered. Live Science.


Induksi Keselamatan Pekerja

Bila seseorang datang bekerja di tempat baru, Jabatan Sumber
Manusia akan buat sesi latihan untuk pekerja tu. Sumber manusia akan cerita
pasal pengenalan syarikat, proses kerja, dan semua prosedur dibawah Jabatan
Sumber Manusia.

Selepas tu, Bahagian Keselamatan Pekerjaan akan sambung sesi latihan. Pekerjaan akan diberi latihan induksi keselamatan pekerjaan. Biasanya mengambil masa satu-dua jam untuk satu sesi.

Antara yang akan diterangkan ialah undang-undang berkaitan
dengan tempat kerja iaitu Akta Keselamatan dan Kesihatan Pekerjaan 1994.

Akta ini terpakai untuk setiap industri yang dinyatakan
dibawah Jadual Pertama. Ada 10 industri dalam jadual iaitu:

Pendek kata semua tempat kerja yang ada tertakluk kepada akta
ni kecuali yang dinyatakan dalam seksyen 1(3) ;

*Kapal yang berada di dalam
kawasan Perairan Malaysia adalah tertakluk kepada dua ordinan diatas.

Ini kebiasaannya diceritakan secara umum untuk seksyen 15
(tanggungjawab majikan) dan seksyen 24 (tanggungjawab pekerja).

Dibawah seksyen 15(2)(A), ada empat tanggungjawab umum
setiap majikan dan pemilik tempat kerja.

Setiap pekerja perlu diberitahu
tentang bahaya dan risiko mereka di tempat kerja. Pekerja juga perlu diberitahu
tahap risiko yang terdedah kepada mereka dan langkah pencegahan yang telah
diambil untuk memastikan kebarangkalian kemalangan itu dapat dikurangkan. Majikan
boleh gunakan poster, memo atau papan notis untuk menyampaikan maklumat kepada
pekerja.

Setiap proses kerja mestilah
mempunyai prosedur selamat (SOP) yang disediakan oleh majikan untuk seseorang
pekerja melakukan kerja. Contoh prosedur pengendalian bahan kimia atau prosedur
pengendalian mesin. Proses untuk menyediakan prosedur selamat semestinya
melibatkan bahagian keselamatan pekerjaan untuk memastikan prosedur kerja
mengikut undang-undang dan akta.

Setiap pekerja mestilah dilatih
untuk melakukan sesuatu proses kerja. Contohnya pekerja yang ditugaskan untuk
mengendalikan mesin, dia mestilah dilatih untuk cara pengendalian mesin itu.
Selain itu, pekerja juga perlu dilatih untuk menangani situasi bahaya atau
kecemasan sekiranya berlaku.

Ini bermaksud majikan perlu
mengadakan penyeliaan kesihatan kepada pekerjaan berdasarkan keperluan akta.
Sebagaikan contoh, pekerja yang terlibat dengan kawasan kerja bunyi bising
perlu dihantar untuk pemeriksaan kesihatan tahunan berdasarkan peraturan
pendedahan bunyi bising 2019. Bukan semua pekerja perlu dihantar untuk
pemeriksaan kesihatan, keperluan ni perlu dirujuk peraturan berkaitan proses
kerja yang dilakukan oleh pekerja.

Dibawah seksyen 24, ia menerangkan tentang kewajiban pekerja
yang berada didalam premis atau tempat kerja.

Ada 67 seksyen dalam akta ni, untuk sesorang pekerja
kebiasaannya cukuplah untuk anda mengetahui hak anda ditempat kerja. Jika anda
memasuki sesuatu tempat kerja dan melakukan proses kerja berbahaya, anda
seharusnya tahu apa impak dan risiko yang anda terdedah semasa melakukan kerja
tersebut. Anda juga perlu tahu apa yang telah dilakukan oleh majikan untuk
mengurangkan kebarangkalian kemalangan dari pendedahan risiko tersebut.

Kalau anda perasan, dalam seksyen 15 untuk tanggungjawab
majikan banyak kali disebut terma ‘Setakat yang praktik’. Setakat yang praktik
bermaksud tahap paling maksimum untuk majikan memastikan kebarangkalian yang
rendah untuk kemalangan berlaku.

Saya bagi contoh situasi dalam proses bahan kimia. Majikan
menggunakan bahan kimia berbahaya jenis A untuk menghasilkan produk. Bahan A
boleh menyebabkan radang paru-paru kepada pekerja sekiranya terdedah kepada
pekerja melebihi 8 jam sehari dan dalam kepekatan yang tinggi. Majikan akan
mengikut hierarki kawalan yang digariskan oleh JKKP untuk mengurangkan risiko.

Dalam situasi bahan kimia A, adalah tidak mungkin untuk
bahan kimia itu dihapuskan atau digantikan.

Kita tahu bahan kimia tu berbahaya, tapi tiada bahan kimia
lain untuk menggantikannya dalam sesuatu proses. Jadi langkah kawalan digunakan
untuk mengurangkan risiko pendedahan tersebut.

Contoh lain ialah kita tahu kerja ditempat tinggi bahaya,
tapi kita masih perlu melakukan kerja tempat tinggi. Jadi langkah kawalan
nombor 3 hingga 6 perlu digunakan untuk memastikan kebarangkalian pekerja jatuh
dikurangkan.

Ini contoh untuk proses langkah kawalan yang melibatkan
bahan kimia berbahaya. Proses kawalan risiko ini berulang untuk setiap proses
kerja yang ada ditempat kerja berdasarkan keperluan.  Bahagian keselamatan pekerjaan tempat kerja
selalunya ada target untuk memastikan kemalangan tidak berlaku di tempat kerja
mereka.


Keelektromagnetan: Bagaimana Ia Bermula?

Adalah fitrah bagi manusia untuk merasa takut atau gerun terhadap perkara yang mereka tidak faham. Begitulah situasi masyarakat zaman purba apabila alam semula jadi memperkenalkan mereka dengan konsep elektrik – panahan kilat. Mereka menganggap panahan kilat itu sebagai cara untuk Tuhan memanifestasikan kemurkaanNya.

Hal yang sebaliknya pula berlaku terhadap kemagnetan. Kurun ke-11 Masihi menyaksikan tamadun China mencipta kompas magnetik yang pertama, dimana ia menjadi titik permulaan Zaman Penjelajahan (Age of Discovery). Ini membuktikan bahawa manusia telah mempunyai pengetahuan tentang magnet sejak 1000 tahun yang lepas. Namun, tiada siapa yang mengetahui tentang kewujudan hubungan diantara dua fenomena ganjil – keelektrikan dan kemagnetan – sehinggalah kurun ke-18 Masihi.

Lelaki yang berjaya menyelesaikan teka-teki ini ialah Michael Faraday, seorang anak muda yang miskin, tidak pernah menjalani pendidikan formal, namun berjaya mendapatkan kerja sebagai pembantu di Royal Institution, London. Beliau menunjukkan bahawa sekiranya magnet digerakkan di dalam gelung wayar, arus elektrik akan terjana dengan sendirinya. Kesan yang sebaliknya juga turut terhasil, dimana medan elektrik yang bergerak akan menghasilkan medan magnet.

Potret Michael Faraday semasa beliau berusia 70 tahun.

Penemuan bersejarah yang dilakukan oleh Faraday ini menyebabkan Ernest Rutherford mengisytiharkan beliau sebagai “the greatest scientific discoverer of all time”. Namun begitu, disebabkan Faraday tidak pernah mendapat pendidikan formal, beliau tidak tahu cara untuk menzahirkan penemuan hebat tersebut secara matematik.

Di sinilah James Clerk Maxwell, seorang virtuoso matematik daripada Cambridge, memainkan peranan beliau. Beliau menyedari bahawa elektrik dan kemagnetan, seperti yang dijumpai oleh Faraday, boleh diringkaskan secara hukum matematik. Hukum yang pertama menyatakan bahawa medan magnet yang bergerak boleh menghasilkan medan elektrik. Hukum yang seterusnya pula menyatakan sebaliknya – medan elektrik yang bergerak boleh menghasilkan medan magnet. Maxwell kemudiannya berfikir – bagaimana pula sekiranya medan elektrik menghasilkan medan magnet, dan medan magnet tersebut pula menghasilkan medan elektrik yang seterusnya, dan proses ini berulang sehingga menjadi sebuah kitaran? Persoalan ini menyebabkan beliau mengusulkan bahawa produk akhir pergerakan bolak-balik diantara medan elektrik dan medan magnet ini ialah – sebuah gelombang yang bergerak.

Medan elektrik, E dan medan magnet, B yang saling bertukar antara satu sama lain menghasilkan gelombang yang bergerak.

Dengan menggunakan kalkulus vector, Maxwell cuba mengira kelajuan gelombang ini dan hasilnya adalah 310,740 kilometer per saat. Beliau seterusnya mengambil langkah berani dengan mengatakan bahawa – bahawa kelajuan tersebut merupakan kelajuan cahaya. Dalam erti kata lain, cahaya adalah gelombang elektromagnetik. Memetik kata-kata beliau dalam ‘On Physical Lines of Force’ yang diterbitkan pada tahun 1861:

“We can scarcely avoid the inference that light consists in the transverse undulations of the same medium which is the cause of electric and magnetic phenomena”

Kunci kepada penyatuan dua fenomena fizik – keelektrikan dan kemagnetan – yang ditemui oleh Faraday dan Maxwell ini ialah simetri. Ahli fizik sangat suka dengan konsep simetri. Bagi mereka, kecantikan sesuatu persamaan itu terletak pada simetrinya i.e. sebarang transformasi yang dilakukan ke atas komponen-komponen yang wujud didalam sesuatu persamaan tidak akan menjejas rupa bentuk persamaan tersebut.

Hukum atau rumus yang dicipta oleh Maxwell mempunyai simetri yang dikenali sebagai dualiti. Sekiranya medan elektrik dalam gelombang cahaya diwakili oleh E, dan medan magnet pula diwakili oleh B, persamaan atau rumus keelektrikan dan kemagnetan tetap tidak berubah apabila E dan B ditukar ganti. Dualiti ini menunjukkan bahawa keelektrikan dan kemagnetan adalah dua manifestasi daya yang sama.

Kini, gelombang elektromagnetik menjadi sebahagian daripada kehidupan seharian manusia. Setiap pelajar jurusan fizik dan kejuruteraan harus menghafal rumus atau persamaan Maxwell. Ia menjadi prinsip asas dalam mencipta teknologi seperti TV, radio, laser, generator, dinamo, telefon pintar dan peralatan-peralatan elektronik yang lain.

James Clerk Maxwell (1831 – 1879).

RUJUKAN:

(n.d.). Retrieved November 24, 2021, from https://www.math.ucdavis.edu/~temple/MAT22C/MaxwellOnPhysicalLinesOfForce.pdf

Artikel kiriman Amier Hakeem untuk The Patriots.


Kerana Bola Sepak, Dua Negara Ini Berperang

Per*ng Bola Sepak (juga dikenali sebagai Pera*g 100 Jam) adalah per*ng singkat yang dilancarkan antara El Salvador dan Honduras pada tahun 1969. Ketegangan yang berlaku antara kedua-dua negara tercetus dengan rusuhan semasa sesi kelayakan Piala Dunia FIFA 1970.

Perang bermula pada 14 Julai 1969, ketika tentera Salvador melancarkan serangan terhadap Honduras. Organisasi Negara-negara Amerika (OAS) mengadakan rundingan gencatan senjata pada malam 18 Julai yang berlaku sepenuhnya pada 20 Julai. Pasukan tentera Salvador kemudian dipanggil pulang pada awal Ogos.

BAGAIMANA IA BERLAKU

Per*ng yang berlangsung selama empat hari itu telah mengakibatkan kehilangan beribu-ribu nyawa dari kedua belah pihak. konflik berdar*h ini dikenang sebagai per*ng Bola Sepak.

Keputusan terikat 2-2 selepas 90 minit di Stadium Azteca di Mexico City. Ini adalah perlawanan ketiga antara Honduras dan El Salvador dalam beberapa minggu dalam sesi kelayakan Piala Dunia 1970 di Mexico yang dianggap sebagai sesi kelayakan paling getir, persaingan sengit yang tidak pernah berlaku di antara kedua-dua negara sebelum ini.

Honduras memenangi pusingan kelayakan pertama 1-0 di tempat sendiri semasa perlawanan di Tegucigalpa, manakala El Salvador membalas 3-0 semasa pertemuan di San Salvador. Laporan kegan*san di antara penonton sebenarnya telah bermula semasa pertembungan di dalam kedua-dua perlawanan ini.

Ketika perlawanan penentuan pula, memasuki minit ke-11 masa tambahan, pemain El Salvador, Mauricio “Pipo” Rodríguez berlari masuk ke kawasan petak penalti untuk mengambil hantaran silang dan melakukan sepakan perlahan hingga bola melepasi penjaga gol Honduras, Jaime Varela, sekaligus menyingkir Honduras dari kelayakan piala dunia.

El Salvador akhirnya meraih kemenangan 3-2. Para pemain berpeluk, berjabat tangan, dan meninggalkan padang. Situasi yang kelihatan sangat normal. Namun siapa menyangka dalam masa tiga minggu, negara mereka akhirnya terlibat dalam peper*ngan.

Sebelum itu mari kita fahami dulu kronologi kes dan dari mana punca nya yang mengakibatkan kedua negara ini boleh berper*ng.

KRONOLOGI

El Salvador, kira-kira hampir menyamai saiz sebuah negara Wales, mempunyai kepadatan penduduk kira-kira 3 juta populasi pada tahun 1969. Kebanyakan tanah di sana dikuasai dan dimiliki oleh golongan elit, lantas meninggalkan ruang yang sangat sedikit untuk golongan petani Salvador yang lebih miskin.

Honduras pula, yang juga dikuasai oleh sebilangan kecil pemilik tanah adalah lima kali lebih besar, dan pada tahun yang sama mempunyai populasi kira-kira 2.3 juta.

Akibatnya, sepanjang abad ke-20, ramai rakyat Salvador telah berpindah ke Honduras untuk mencari peluang mengerjakan tanah ladang yang banyak terdapat di situ, dan untuk bekerja dengan syarikat pembekal buah-buahan Amerika Syarikat yang beroperasi di negara ini. Kira-kira 300,000 orang berhijrah ke negara-negara jiran menjelang tahun itu.

Pihak berkuasa Honduras ketika itu tidak memberi tumpuan kepada tanah yang dimiliki oleh para elit dan syarikat buah-buahan milik Amerika tetapi pada tanah yang diusahakan oleh para pendatang Salvador.

Maka Presiden Honduras Oswaldo López Arellano mula mengusir ribuan rakyat Salvador supaya pulang ke negara asal mereka.

Ini mengakibatkan Presiden Salvador, Presiden Fidel Sánchez Hernández bergelut untuk mengatasi sejumlah besar pendatang yang kembali ke kampung halaman, sementara pemilik tanah mula mendesak tindakan ketent*raan diambil kerajaan.

Ketegangan antara dua negara mula meningkat selepas tersebar pula laporan berita tentang penganiayaan oleh pihak kerajaan Honduras tehadap para petani Salvador, diikuti dengan kes rog*l dan pembun*han mula memenuhi di dada akhbar tempatan.

Ia berlaku di saat ketegangan yang semakin meningkat, lebih-lebih lagi kedua-dua negara ini akan bertemu di padang bola sepak.

Pada 27 Jun, para pemain telah bersedia untuk peringkat penentuan pada petang itu di ibu negara Mexico. Manakala El Salvador telah memutuskan perhubungan diplomatik dengan Honduras.

Menteri Dalam Negeri, Francisco José Guerrero berkata hampir 12,000 warga Salvador meninggalkan Honduras selepas perlawanan kedua, dengan akhbar UK Guardian melaporkan bahawa dia menyalahkan “dakwaan penganiayaan, yang berpunca dari perlawanan bola sepak antarabangsa”

Sehari selepas perlawanan, agensi berita Amerika Syarikat UPI menerbitkan berita dengan tajuk “Per*ng Bolasepak Dimenangi Oleh El Salvador, 3-2 “. Menurut laporan tersebut, 1,700 orang anggota polis Mexico dikerah mengawal perlawanan itu untuk menghalang sebarang kejadian tidak diingini dan kegan*san.

Para penyokong Salvador dilaporkan melaungkan slogan dan lagu atau ‘chant’ yang berbunyi  “pembun*h, pembun*h” dari tempat duduk penonton.

Pihak luar menganggap perlakuan itu sebagai penyebab utama yang memulakan per*ng, namun menurut pemain Salvador yang menjaringkan gol penentuan, Rodríguez, beliau mengandaikan bahawa per*ng tetap akan berlaku samada gol itu dijaringkan atau tidak sekali pun.

Pada hari-hari berikutnya, pertikaian di sempadan semakin meruncing. Pada 14 Julai, kementerian pertahanan El Salvador mengarahkan pasukan tent*ra untuk menyer*ng Honduras, dan melancarkan jet pejuang untuk mengebom negara tersebut.

BUKAN KERANA BOLASEPAK SEMATA-MATA

Ketika Pertubuhan Negara-negara Amerika berjaya mengaturkan gencatan senjata pada 18 Julai, dianggarkan kira-kira 3,000 orang telah terk*rban di mana majoritinya adalah orang awam Honduras.

Manakala ada ramai lagi yang diisytiharkan sebagai hilang semasa pertemp*ran. Melalui tekanan antarabangsa yang berterusan, El Salvador menghentikan ser*ngan dan memanggil pulang kesemua pasukan tent*ranya dari Honduras pada bulan Ogos.

Ketegangan tidak berakhir setakat itu sahaja. Perdagangan di antara kedua-dua negara telah dihentikan dan memakan masa selama beberapa dekad, malahan sempadan juga ditutup.

Namun masalah domestik di El Salvador juga turut menyumbang kepada tercetusnya Per*ng Bola Sepak, contohnya golongan elit yang menguasai hak pemilikan tanah dan kes sejumlah besar petani yang dianiaya telah menjejaskan negara selama beberapa dekad yang akan datang.

Buktinya persoalan sosioekonomi yang lebih besar yang merupakan peristiwa lanjutan daripada per*ng Bola Sepak sebelum itu adalah punca utama yang mencetuskan per*ng saudara El Salvador dari tahun 1979 hingga 1992, lebih daripada 70,000 orang dijangka terk*rban dalam konflik itu.

PANDANGAN PARA PEMAIN BOLASEPAK YANG TERLIBAT

Ketegangan antara El Salvador dan Honduras masih berterusan sehingga saat ini. Pertikaian sempadan antara kedua belah pihak terus berlanjutan, meskipun Mahkamah Keadilan Antarabangsa (ICJ) yang mengadili kes tersebut.

Tetapi bagi pemain yang menjaringkan gol untuk El Salvador, dia tidak pernah mengingati peristiwa tersebut dengan rasa dendam. Hanya pihak berkuasa dan ahli politik yang telah mempergunakan kemenangan pasukan bola sepak untuk membersihkan imej El Salvador dan menampakkan seolah-olah diri mereka sebagai mangsa keadaan.

Bagi pasukan El Salvador, mereka terus mengekalkan sikap profesional melalui penghargaan dan penghormatan yang besar bagi pasukan lawan mereka itu iaitu Honduras. Samada dari pemain Honduras mahupun Salvador.

Mereka masing-masing tidak pernah menganggap perlawanan mereka sebagai perlawanan di antara musuh dua negara, tetapi ianya adalah persaingan yang sihat di dalam sukan.

RUJUKAN:

Sports History Weekly : When Soccer Triggered An Armed Conflictd


Hippocratic Oath: Sumpah Seorang Doktor

Setiap kali mendengar berita pengamal perubatan didakwa di mahkamah atas tuduhan kecuaian atau bersikap biadab kepada para pesakit yang dirawat, hati kecil ini selalu tertanya-tanya, ke mana perginya sumpah pengamal perubatan yang dibaca semasa bergelar pelajar perubatan? Bukankah ikrar tersebut patut dipertahankan kerana ia sebenarnya mendefinisikan siapa kita sebagai seorang doktor atau tabib? Atas sebab ini, mari kita lihat sejarah sumpah pengamal perubatan ini dan bagaimana ia membentuk pemahaman kita tentang kerjaya seorang doktor hari ini.

Semua sedia maklum sumpah atau ikrar ini ada kaitan dengan Hippocrates. Siapa sebenarnya Hippocrates ini? Hippocrates atau Hippocrates dari Kos ialah seorang doktor Yunani antara 460-370 Sebelum Masihi. Beliau dianggap tokoh ulung dalam dunia perubatan pada zamannya dan digelar Bapa Perubatan Moden kerana banyak memberi sumbangan penting di sebalik peranannya sebagai pengasas Sekolah Perubatan Hippocrates. Ini kerana menerusi penubuhan sekolah tersebut, ia merevolusikan perubatan sebagai satu disiplin tersendiri dan membezakan ia dengan bidang lain yang dikaitkan dengannya iaitu theurgy (ritual mistik) dan falsafah, sekaligus menjadikan ia satu pekerjaan penting pada ketika itu. Malah tidaklah mengejutkan sumbangan Hippocrates turut membawa kepada pelbagai penemuan dan reformasi perubatan yang dilakukan cendekiawan Islam, Ibnu Sina (Avicenna di sebelah Barat) yang membawa kepada buku teks pertama perubatan, Al-Qanun fi’t-Tibb (Kanun Perubatan).

Sekarang mari berbicara tentang sumpah pengamal perubatan ini. Secara logik ramai mengaitkan ia dengan Hippocrates berikutan status beliau sebagai Bapa Perubatan Moden. Tetapi ramai tidak mengetahui bila tarikh sumpah tersebut ditulis, sebab sebenar ia ditulis dan apa peristiwa yang mendorong kepada pembentukan ikrar tersebut. Sejarawan masih berbalah bila tarikh sumpah ini ditulis tetapi majoriti bersetuju ia ditulis pada kurun ke-5 atau kurun ke-4 Sebelum Masihi. Selain berselisih tentang tarikh dokumen tersebut, sejarawan turut berhujah bahawa sumpah itu bukan ditulis oleh Hippocrates tetapi oleh seorang lagi cendekiawan Yunani bernama Pythagoras walaupun teori ini ditolak kerana ketiadaan bukti untuk menyokongnya. Apapun, jika kita lihat teks asal sumpah ini, ia satu teks mengagumkan:

“Aku bersumpah atas nama Apollo Si Penyembuh, Asclepius, Hygieia dan Panacea, dan semua dewa-dewi, menjadikan mereka saksiku, akan apa yang aku lakukan, mengikut kebolehan dan pertimbanganku, sumpah dan indentur ini.

Aku angkat guruku dalam bidang ini seperti ibu bapa kandungku, rakan dalam pekerjaan ini, berkongsi wang dengannya semasa dia ketiadaan wang, menganggap keluarganya seperti keluargaku sendiri, dan mengajarkan mereka ilmu ini jika mereka mahu mempelajarinya, tanpa sebarang yuran atau indentur, memberi nasihat, ajaran secara lisan dan bentuk lain kepada anak-anakku, anak-anak guruku dan pelajar-pelajar yang mengikat diri mereka dengan ikrar ini, dan tidak pada sesiapa.

Aku akan menggunakan perubatan untuk membantu yang sakit mengikut kebolehan dan pertimbanganku, dan bukan dengan niat mencederakan dan jenayah. Dan tidak juga untuk aku memasukkan racun pada orang bila mana mereka mahukannya atau memberi cadangan memberi racun kepada orang tersebut. Tidak juga untuk aku memberi kemudahan bagi wanita yang mengandung untuk menggugurkan kandungannya. Tetapi aku tetap menjaga kesucian nyawa dan bidangku ini. Aku tidak akan menggunakan pisau (pembedahan), walaupun pesakitku ialah orang yang menderita kerana direjam batu tetapi aku akan berikan ruang kepada orang yang boleh berbuat demikian.

Bila aku memasuki mana-mana rumah, aku akan masuk untuk membantu yang sakit dan aku menghindarkan diri daripada perlakuan buruk dan menyakitkan terutama mencabuli mayat lelaki atau wanita, sama ada secara bon atau percuma. Dan apa saja yang aku lihat atau dengar semasa mengamalkan pekerjaan ini, terutama di luar pekerjaan bila berhubung dengan manusia lain, jika ia perkara yang seharusnya tidak boleh didedahkan, aku tidak akan mendedahkannya dan memegang ia seperti rahsia suci.

Sekarang, sekiranya aku melaksanakan sumpah ini dan tidak melanggarnya, maka aku akan mendapat reputasi baik dalam kalangan manusia untuk hidupku dan bidangku, tetapi sekiranya aku melanggar sumpah tersebut, maka perkara sebaliknya akan menimpa ke atasku.”

Terdapat beberapa perkara menarik tentang sumpah ini yang harus diketahui:

1. Jika anda perasan, ikrar ini menolak sebarang usaha untuk menggugurkan kandungan dan pasti anda rasakan, ia berkait dengan sentimen masyarakat pada ketika itu. Hakikatnya, ia tidaklah popular seperti yang disangkakan. Dan kaedah pengguguran bayi disebut secara panjang lebar dalam kitab pada era Hippocrates, Hippocratic Corpus. Selain Corpus, satu lagi buku Hippocrates bertajuk ‘On the Nature of the Child’ menerangkan tentang pengguguran

2. Sumpah ini turut menolak sama sekali kaedah pembedahan atas alasan menjaga kesucian nyawa. Namun, sumpah tersebut sama sekali bertentangan dengan apa yang terkandung dalam Corpus di mana kitab tersebut menerangkan secara panjang lebar kaedah-kaedah pembedahan termasuklah litotomi.

3. Sumpah ini sama sekali menolak perbuatan bunuh diri atau eutanasia. Namun pada zaman dahulu, perbuatan tersebut sama sekali tidak dilarang kerana jika ia dapat beri kelegaan kepada pesakit, maka ia dibenarkan. Dan perlu diingat, Yunani pada ketika itu belum lagi terdedah kepada agama-agama samawi di mana pelakunya akan dikenakan hukuman berpanjangan. Ketiadaan undang-undang atau agama yang menguatkan larangan ini mendorong doktor melakukan perbuatan tersebut mengikut pertimbangan mereka sendiri.

4. Walaupun ia hanya sekadar teori, sejarawan berpandangan punca ikrar ini diwujudkan ialah mengelak kewujudan aktiviti pembunuhan politik. Dan ia sesuatu yang tidak menghairankan kerana dengan kebolehan mengenalpasti titik sensitif anatomi manusia atau menghasilkan ubat/racun yang berguna, kemahiran ini boleh saja digunakan untuk sebarang bentuk pembunuhan atau sabotaj musuh-musuh politik.

5. Rekod paling awal menunjukkan ikrar ini digunakan ialah di Universiti Wittenberg, Jerman pada awal abad ke-15 dan tidak dianggap satu kewajipan untuk menguatkuasakan ikrar tersebut. Ia hanya menjadi standard pada abad ke-19 semasa upacara tamat pendidikan perubatan dan ia dilakukan di sebuah sekolah di Montpellier, Perancis.

6. Semua mengetahui salah satu isi penting Sumpah Hippocrates ialah tidak melakukan sebarang kecelakaan atau dalam terma Latin, primum non nocere. Namun, terma tersebut sebenarnya berasal daripada kata-kata seorang pakar bedah Inggeris bernama Thomas Inman (1860) berdasarkan kata-kata seorang doktor Inggeris terkemuka, Thomas Sydenham (1624-1689).

Seiring dengan perubahan masa dan tempat, sumpah tersebut diubahsuai mengikut kesesuaian masa dan sesebuah tempat pada ketika itu. Jika anda membaca sumpah ini semasa era Rom Timur (Byzantine), jangan terkejut jika nama dewa-dewi yang disebut dalam sumpah tersebut digantikan lambang agama Nasrani. Ini berdasarkan penemuan satu manuskrip abad ke-12 yang mempunyai gambar salib. Dan jika anda nak tahu apa pekerjaan seseorang pada zaman dahulu, anda hanya perlu melihat apa yang diukir pada batu nisannya. Menurut sejarawan, jika ikrar ini diukir pada nisan tersebut, itu menunjukkan si mati pernah berkhidmat sebagai seorang doktor.

Mungkin anda tertanya, masihkah relevan sumpah ini dalam profesion pengamal perubatan? Jawapannya adalah ya dan walaupun ia diubahsuai mengikut perubahan masa dan penemuan terbaru dalam dunia perubatan, ia masih digunakan sehingga ke hari ini. Ini kerana sumpah ini digunakan sebagai kod etika pengamal perubatan dalam majlis perubatan kebangsaan dan sesiapa yang melanggar sumpah tersebut akan dikenakan tindakan disiplin. Namun, perubahan paling besar ialah penubuhan Persatuan Perubatan Sedunia (WMA) dan Deklarasi Geneva pada tahun 1948 di mana deklarasi tersebut bertujuan menambahbaik sumpah Hippocrates dan membuang mana-mana bahagian yang tidak lagi relevan dengan perubahan masa hari ini.

Namun, dalam konteks sejarah tidak semua mengambil sumpah tersebut. Semasa pemerintahan Nazi Jerman, pelajar perubatan pada ketika itu tidak perlu mengambil sumpah tersebut walaupun Sumpah Hippocrates telah menjelaskan peraturan utama, tidak melakukan kecelakaan pada pesakit. Maka tidak hairanlah, terlalu banyak jenayah kemanusiaan yang dilakukan doktor-doktor ini di kem-kem tahanan daripada eksperimen kesuburan oleh Dr Josef Mengele sehinggalah menguji dadah untuk tentera Wehrmacht (angkatan tentera Nazi Jerman). Setelah Perang Dunia Kedua berakhir, ramai doktor ini dihukum tetapi ada juga melarikan diri ke luar negara seperti Mengele. Hari ini, walaupun melanggar sumpah ini tidaklah seserius apa yang dilakukan oleh penjenayah-penjenayah perang ini, pengamal perubatan sebegini tetap akan dihukum kerana bersikap cuai dalam pekerjaan mereka. Dan hukuman yang dijatuhkan pula bergantung kepada tahap keseriusan kesalahan mereka daripada tindakan undang-undang sehinggalah dikenakan saman sivil. Pada zaman dahulu, jika anda melakukan kesalahan sebegini, silap haribulan, anda boleh kehilangan lesen pengamal perubatan. Jika anda bernasib baik, anda mungkin dikenakan denda saja.

Sumber:

1. Persatuan Perubatan Sedunia (WMA). (2017). Deklarasi Geneva. https://www.wma.net/policies-post/wma-declaration-of-geneva/

2. Persatuan Perubatan Amerika (AMA). (2017). Kod Etika Perubatan AMA. https://www.ama-assn.org/delivering-care/ama-code-medical-ethics

3. Joe, Robert dan Willis, Dr Sam. (2016). Weird World War Two. National Geographic Channel.

4. Nutton, Vivian. (2012). Ancient Medicine.

5. Sokol, Daniel K. (2013). thebmj. “First do no harm” revisited. http://www.bmj.com/content/347/bmj.f6426

6. Hippocrates of Cos. (1923). The Oath. https://www.loebclassics.com/view/hippocrates_cos-oath/1923/pb_LCL147.299.xml;jsessionid=27E7A713DFFA1F959BED2A369C6E1CA1

7. University of Virginia. (2007). Hippocrates| Antiqua Medicina from Homer to Vesalius. http://exhibits.hsl.virginia.edu/antiqua/hippocrates/


Saya Pencinta Melayu

Selain “macai kerajaan”, label yang paling saya banyak dapat ialah “Malay wannabe”.

Disebabkan saya (1) berbahasa Melayu sepanjang masa (ye, dalam pertuturan harian pun, kalau anda orang Malaysia tapi bercakap dengan saya guna Bahasa Inggeris, saya akan balas balik guna Bahasa Melayu), (2) beragama Islam, dan (3) agak tersinggung apabila orang kutuk Melayu, maka saya dicop Malay wannabe. “Nak jadi Melayu”. “Nak jadi Ridhuan Tee”.

Gila tak terasa. Bukan apa, sebab Ridhuan Tee tak cukup kacak (gurau je ye ustaz, saya memang kenal beliau pun).

Mungkin dari segi Perlembagaan Malaysia saya dah cukup syarat seorang “Melayu”. Tapi saya tak minat nak jadi Melayu. Saya bangga dilahirkan sebagai Cina. Tak ada kontradiksi antara menjadi seorang Cina dan pada masa yang sama mempertahankan nama Melayu.

Orang macam kami ini digelar “Malayophile” (pencinta Melayu). Sama seperti “Anglophile” (pencinta Inggeris), “Francophile” (pencinta Perancis), “Japanophile” (pencinta Jepun) dan lain-lain. Malayophile menaruh apresiasi yang tinggi pada budaya Melayu.

Budaya Melayu yang dimaksudkan di sini bukan budaya urban Melayu yang “speaking” sepanjang masa dan acah-acah hipster Mat Saleh. Budaya Melayu yang saya maksudkan ialah budaya tempatan klasik yang boleh dilihat pada kehidupan masyarakat kampung dan desa, dan pada orang Melayu yang masih mempunyai jati diri.

Apakah ciri-ciri seorang Malayophile?

Jumpa bagi salam. Sebelum bercakap, ada pembuka bicara. Berkias dalam melepaskan perasaan. Itulah adab asas masyarakat Melayu, bukan “hey yo what dude” macam monyet Caucasian.

Suka dan boleh membaca tulisan Jawi. Bahasa Melayu tanpa Jawi umpama jasad yang tak berjiwa. Pemansuhan Jawi adalah zalim kerana ia memutuskan kita daripada “berkomunikasi” dengan nenek moyang kita. Kita tak sedar sebenarnya ada banyak mesej yang nenek moyang kita mahu sampaikan melalui Jawi.

Menjiwai sastera dan seni Melayu. Mengacara tak sah kalau tak berpantun. Dan setiap perpisahan itu elok dihiasi dengan pantun. Ungkapan cinta yang terbaik ialah pantun rindu dan gurindam kasih, bukan lawak “cia cia cia” atau “ayat win”.

Gemar makanan Melayu. Makan pakai tangan. Saya sendiri suka masakan Kelantan, kerana makanannya penuh dengan falsafah. Budu dan tapai mungkin rasanya pelik pada yang kurang meminati, tapi bagi saya umpama makanan dari langit.

Dan seterusnya minat terhadap pakaian dan busana Melayu, cerita rakyat Melayu, irama klasik Melayu dan lain-lain. Budaya moden yang masih mencerminkan Ke-Melayu-an pun kami terima.

Kami menghargai setiap khazanah dan tradisi lampau budaya Melayu. Bukan saja-saja sesuatu tradisi itu diwujudkan. Di sebalik setiap tradisi, ada kenyataan luhur budi dan cerminan halus pekerti yang bertunjangkan pandangan alam Islami. Maka fahami dan hayatilah sebelum mengkeji.

Kami juga sedar bahawa Melayu adalah pembina tamadun yang hebat, maka jangan memandang rendah terhadap potensi diri, dan majukanlah bangsa dengan acuan syariat dan adat. Kenapa perlu merendah-rendahkan diri seolah-olah tidak mempunyai harga diri?

Itulah asbab untuk menjadi seorang Malayophile. Kalau orang Melayu tak menghargainya, biarlah kami yang meneruskan obor menjunjung Ke-Melayu-an.

(dalam gambar: Prof. Tatiana Denisova dan Prof. Teo Kok Seng, Malayophile yang tersohor)


Haji Abdul Ghani – Harimau Yang Sembunyi Kuku Kuku

Nama: Haji Abdul Ghani Mahmood (RF 49221)

Pangkat terakhir: Sarjan Mejar

Pasukan: VAT69 Komando

Tarikh lahir: 10 Mei 1947

Nama ayah: Mahmood bin Osman – bekas Special Constable

Nama ibu: Hajah Khatijah binti Haji Abdullah – suri rumah

Asal: Kg. Hulu, Melaka

Isteri: Mastura Bt Kamin

Anak: 5 orang

Pendidikan:

Sekolah Kebangsaan Sungai Jernih, Lubok China, Melaka

Kerjaya:

Selepas tamat Darjah Enam, beliau bekerja di pasar Melaka, namun minat beliau terhadap kerjaya sebagai seorang anggota Polis sejak kecil tidak pernah padam daripada jiwanya. Dengan hanya berbekalkan kelulusan darjah 6, beliau mencuba nasib, dan siapa menyangka, sudah rezeki beliau diterima untuk menjalani latihan asas pasukan Polis pada 8 Jun 1969 di Pusat Latihan Polis (PULAPOL) Jalan Gurney, Kuala Lumpur. Sebaik habis latihan, beliau ditempatkan di Batalion 2 Pasukan Polis Hutan (PPH) Ulu Kinta, Perak. Ingin mencari lebih banyak pengalaman, didorong pula oleh minat beliau pada cabaran, 17 Mei 1972 menyaksikan beliau mencuba nasib di dalam pasukan VAT69. Usai pemilihan awal, beliau diberikan rehat selama  dua minggu sebelum dipanggil meneruskan latihan yang diselenggara oleh pihak Special Air Service (SAS) British di Fort Kemar. Akhirnya, pada bulan Oktober 1972, beliau diterima sebagai seorang anggota di dalam fraterniti pasukan elit VAT 69.

Anda mungkin pernah melihat kelibat beliau di dalam salah satu artikel saya yang bertajuk “Harimau Sembunyi Kuku.” Kali ini walaubagaimanapun, saya akan berkongsi lebih sedikit cerita tentang sosok ini, yang saya panggil sebagai Abah Ghani, sepanjang penglibatan beliau di dalam salah satu pasukan keselamatan paling digeruni oleh komunis satu ketika dulu iaitu VAT69 Komando.

Operasi

1) 1972 – Pangkalan Ulu ( dulunya Keroh), Perak

Ini merupakan antara kawasan paling hitam sepanjang era penentangan ancaman komunis ketika zaman Insurgensi ( 1968-1989) di Semenanjung. Pelbagai operasi dijalankan oleh pasukan-pasukan keselamatan, samada daripada pihak Angkatan Tentera ataupun Polis. Abah Ghani juga tidak terlepas menyertai oeprasi di kawasan ini pada peringkat awal penglibatan beliau di dalam pasukan VAT69. Meski beliau tidak berpeluang menangkap sebarang musuh, gerakan dan operasi secara berkala yang disertai beliau turut menyumbang kepada pengekangan aktiviti komunis di sekitar kawasan jalan raya yang terdapat di situ. Menyedari yang bahaya menanti mereka jika menggunakan jalanraya sebagai laluan untk ke mana-mana atau menjalankan aktiviti mereka, pengganas komunis terpaksa mencari laluan allternatif – antara lainnya, menggunakan laluan hutan yang lebih menyusahkan.

2) 1975 – Operasi Bamboo, Kelantan

Operasi tersebut berjalan selama sebulan, melibatkan 2x patrol – patrol pertama berada dalam keadaan siap siaga, manakala patrol kedua bertanggungjawab menjalankan  serang hendap ke atas khemah musuh. Abah Ghani diletakkan bersama platun kedua ketika itu. Pada satu hari, sewaktu sedang berjalan untuk mengambil bekalan makanan, platun beliau telah terserempak dengan kesan jejak yang dipercayai ditinggalkan oleh komunis. Berdasarkan apa yang mereka teliti, Abah Ghani dan rakan-rakannya percaya bahawa kumpulan komunis itu terdiri daripada sekitar 3 orang anggota. Perkara tersebut segera dilaporkan kepada pegawai mereka dan satu serangan telah diatur ke atas kumpulan musuh itu. Meski kumpulan itu berjaya melarikan diri, salah seorang daripadanya telah tercedera di bahagian perut, manakala seorang anggota polis turut mengalami kecedereaan juga.

Di kawasan yang sama juga, dalam satu operasi lain, patrol yang dianggotai Abah Ghani telah menjalankan satu serang hendap ke atas satu food dump musuh dan menumbangkan seorang anggota komunis.

3) 1976 – Kelumpang, Tg. Malim, Perak

Objektif operasi tersebut adalah untuk mencari dan memusnahkan tempat simpanan makanan pengganas yang aktif di kawasan antara Pahang dan Selangor . Abah Ghani adalah di antara 15 anggota yang terlibat dalam penggeledahan di kawasan tersebut. Hasilnya, mereka telah menemui 8 tong dram dan 44 tong plastik berisi makanan seperti beras, garam, gula dan minyak masak. Kesemua barang ini telah dimusnahkan . Antara hasil rampasan termasuk 6x tong dram berisi beras, 44x jerry can, garam, gula, minyak masak

4) 1978 – Operasi Manis, Padang Terap, Kedah

Operasi ini tercatat sebagai operasi kelima bagi Abah Ghani. Menurut maklumat yang telah diperolehi daripada pihak Special Branch, terdapat penampakan aktiviti pengganas yang mengambil bekalan makanan mereka di sebuah ladang, dan hubungan mereka dengan penduduk tempatan dikatakan sangat mesra – mungkin kerana sebahagiannya adalah penduduk asal di situ sendiri. 1x patrol telah dipertanggungjawabkan untuk melakukan risikan di kampung tersebut, berdasarkan maklumat yang disalurkan oleh seorang pemberi maklumat/informer yang mengatakan bahawa kumpulan komunis itu telahpun berada selama sebulan di kampung itu. Pada 25 Disember 1978, maklumat tambahan lagi sahih mengatakan bahawa kumpulan tersebut dijangka akan berada di sawah kampung tersbeut bagi menuai padi untuk tujuan dijadikan bekalan makanan. Bertindak atas maklumat tersebut, 2x patrol berkekuatan 15x anggota telah ditugaskan menjalankan operasi intipan dan seranghendap di situ.

Pada petang 27 Disember 1978, anggota patrol yang diketuai Abah Ghani telah terlihat kelibat beberapa orang komunis sedang berehat di kawasan sawah tersebut. Abah Ghani segera membahagikan patrolnya kepada 2 kumpulan – 1 kumpulan akan menyerang daripada bahagian tepi sungai, manakala Abah Ghani sendiri bersama kumpulannya akan menyerang daripada tepi bukit. Sekitar jam 1815 ( 6.15 petang) hari tersebut, serangan telah dilancarkan dan berlangsung selama hampir setengah jam, dan seorang perempuan Melayu bernama  Fauziah daripada kumpulan komunis itu telah ditembak mati. Bagi memastikan komunis tidak lagi datang ke situ, pasukan telah mengambil langkah berjaga-jaga dengan bermalam di kawasan tersebut. Keesokannya, seorang anggota patrol telah menemui mayat seorang lagi komunis di sebalik sebatang kayu – mungkin korban yang telah tercedera daripada pertempuran sebelumnya. Setelah menggeledah mayat musuh, beberapa barang telah berjaya dirampas. Antaranya adalah ;

1 x senapang jenis Carbine

1 x Plancar Karbin Terubahsuai/ Carbine modified launcher

16 x peluru pelancar / launcher

193 x peluru Carbine

1 x rifel M16

3 x peluru M16

3 x bom tangan

6 x peletup/ detonator

3 x pek ( berisi pakaian dan barangan peribadi)

20 kg beras ( dalam salah satu pek)

30 kg beras ( dalam pek lain)

1 berkas dokumen dan risalah komunis

Di atas kejayaan tersebut, Abah Ghani telah diberikan penghargaan dan surat kepujian daripada Ketua Polis Negara dan kumpulan patrol tersebut telah diberikan saguhati RM 300.00 setiap seorang.

5) 1980 – Operasi Indra Khas di Bentong, Pahang

Siri Operasi Indera 1 hingga 12 telah dijalankan di Pahang bagi menangani kegiatan komunis yang masih aktif di kawasan hutan tebalnya. Operasi Indera Khas merupakan lanjutan daripada operasi-operasi ini. Menurut maklumat yang diperlehi oleh pihak  Special Branch, sekumpulan musuh akan datang ke kawasan tertentu bagi mengambil bekalan makanan  pada tahun baru Cina, dan akan bermalam samada di kawasan kebun getah atau di sempadan hutan. Patrol Abah Ghani telah dihantar dan sampai ke kawasan tersebut pada petangnya. Pada malam itu, mereka telah ternampak unggun api yang dipasang oleh pihak musuh. Keadaan itu, ditambah oleh maklumat yang lebih tepat diperlehi, telah membantu pegawai pasukan operasi untuk menetapkan rancangan yang lebih tersusun bagi menyerang kedudukan musuh itu. Malam itu, kumpulan komunis itu bermalam di situ tanpa menyedari kehadiran kumpulan operasi tidak jauh daripada kedudukan mereka.

Sebaik pagi tiba, kedua-dua patrol berkekuatan 12 orang itu telah dipecahkan kepada 2 kumpulan dan menghampiri kedudukan musuh daripada arah bertentangan, daripada bahagian atas bukit, mencari sasaran ke arah musuh yang berada di bahagian bawah. Serangan yang dilancarkan itu telah mengejutkan kumpulan musuh, dan mereka sempat susup-sasap melarikan diri di celah-celah hutan tebal itu, meninggalkan khemah dan bekalan makanan mereka yang masih banyak. Pasukan operasi dipanggil balik dan diberikan rehat di Balai Polis Bentong sementara operasi susulan bagi mengesan musuh yang melarikan diri itu, dirancang. Operasi tersebut berjalan pada kadar yang lebih besar – melibatkan 32x patrol dengan kekuatan 192x orang anggota.

2 hari kemudian, patrol dimasukkan ke kawasan kebun getah di mana operasi sebelum itu dijalankan bagi menjejak musuh yang telah melarikan diri. Meski masa berlalu tanpa sebarang jejak, pada sebelah petang itu, mereka terlihat asap di atas salah sebuah bukit di ladang getah itu. Tinjauan yang dilakukan oleh penjejak pasukan yang cukup handal – Sarjan Apot, mengesahkan bahawa terdapat kumpulan musuh sedang memasak. Patrol telah berpecah kepada 2 kumpulan dan menghampiri kumpulan musuh itu daripada arah atas bukit dan bawah bukit secara serentak. Kepungan tersebut telah menutup laluan keluar bagi musuh. Pertempuran yang menyusul menyaksikan 8x komunis terbunuh, manakala 3 lagi dapat melarikan diri memandagkan mereka tiada di dalam kumpulan tersebut ketika itu. Antara hasil rampasan termasuklah senjata, peluru dan makanan. Di atas kejayaan operasi tersebut, Abah Ghani dan rakan-rakannya telah menerima Pingat Kepujian Perutusan Keberanian (KPK) oleh DYMM Yang Di- Pertuan Agong, Sultan Mahmod Iskandar Shah.

Operasi ini adalah antara yang membuahkan hasil paling banyak bagi Abah Ghani. Operasi yang dijalankan bersama-sama dengan Special Branch Cawangan Ipoh ini dijalankan berdasarkan tindakan seorang musuh yang telah menyerah diri, yang telah berjaya memujuk rakan-rakannya melalui set perhubungan, bagi bertemu di Stone Camp, Tanah Hitam. Seawal jam 0200, patrol VAT69 yang dianggotai Abah Ghani dan diketuai oleh Tuan Rani, bersama-sama pasukan Special Branch, telah bergerak ke kawasan tersebut yang ketika itu diselubungi kegelapan.

Selepas 1 jam berjalan, mereka tiba ke tempat tersebut dan perancangan penggempuran yang telah dijalankan dengan penuh hati-hati telah membuagkan hasil yang cemerlang. 13x pengganas terdiri daripada 8 wanita dan 5 lelaki telah berjaya ditangkap, beserta ketuanya iaitu Eng Chong Meng. Turut ditemui adalah sejumlah wang yang dikatakan untuk membayar gaji para pengganas ini. Hasil kejayaan operasi ini menyaksikan Abah Ghani dan rakan-rakannya dikurniakan  pingat Jasa Perkasa Persekutuan (J.P.P) oleh Yang Di-Pertuan Agong, Sultan Mahmod Iskandar Shah pada tahun 1983…=WRA=


Kosa Kata Warisan Proto-Dunia: *k’olo

Menurut Kamus Dewan Edisi Keempat, “kosa kata” ditakrifkan sebagai “keseluruhan
kata dalam sesuatu bahasa” manakala “warisan” bermaksud “sesuatu yang
turuntemurun”. Menurut English Oxford
Living Dictionaries, “Proto-Dunia” ataupun dalam Bahasa Inggeris;
“Proto-World” merupakan “cadangan sebuah bahasa induk di mana pihak tertentu
mendakwa kesemua bahasa moden pada hari ini berasal daripada bahasa itu”. Artikel
ini membincangkan tentang salah satu daripada keseluruhan kata turun-temurun
daripada bahasa purba yang dipercayai pernah dituturkan oleh umat manusia pada
100 hingga 200 ribu tahun yang lalu.

Antara kosa kata yang terdapat dalam Proto-Dunia adalah *k’olo. Perkataan tersebut membawa maksud “lubang” dalam bahasa berkenaan. Perkataan itu merupakan salah satu daripada kata nama yang berjaya dikaji oleh dua orang ahli bahasa yang bernama John Bengtson dan Meritt Ruhlen. Perkataan *k’olo telah diwariskan dalam pelbagai bahasa moden di seluruh dunia.

ǀXam [ǀ͡xam] adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikelaskan dalam keluarga bahasa Khoisan itu telah pupus pada sekitar tahun 1910. Bahasa yang pernah dituturkan di Afrika Selatan itu mempunyai perkataan “!kòrro” yang bermaksud “menjadi berongga”.

Selain itu, Songhai [soŋaj] adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikelaskan dalam keluarga bahasa Nilo-Sahara  itu dituturkan di sekitar negara Mali, Niger, Benin, Burkina Faso, Nigeria dan Algeria. Himpunan bahasa berkenaan mempunyai perkataan “nkoro” yang bermaksud “punggung”.

Di samping itu, Inggeris adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikenali sebagai “English” itu adalah bahasa Jermanik Utara di bawah cabang Indo-Eropah yang dituturkan oleh 2 bilion orang di seluruh dunia. Bahasa berkenaan mempunyai perkataan “hole” yang bermaksud “lubang”.

Kemudian, Magyar adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikenali sebagai “Magyar Nyelv” itu adalah bahasa Ugrik di bawah cabang Uralik yang dituturkan oleh 13 juta orang di Hungary, Austria, Croatia, Poland, Romania, Serbia, Slovakia, Slovenia dan Ukraine. Bahasa berkenaan mempunyai perkataan “halok” yang bermaksud “hirisan” ataupun “torehan”.

Seterusnya, Korea adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikenali sebagai “Hangugeo (한국어 / 韓國語)” ataupun “Chosŏnmal (조선말 / 朝鮮말)” itu merupakan bahasa Koreanik yang dituturkan oleh 77.2 juta orang di Korea Utara dan Korea Selatan. Bahasa berkenaan mempunyai perkataan “dong-gul (동굴)” yang bermaksud “gua”.

Jepun adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikenali sebagai “Nihongo (日本語)” itu merupakan bahasa Japonik yang dituturkan oleh 122 juta orang di Negara Matahari Terbit Jepun. Bahasa berkenaan mempunyai perkataan “kuru (刳る)” yang bermaksud “mencedok keluar”.

Tamil adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikenali sebagai “Tamil (தமிழ்)” itu merupakan bahasa Dravidian Selatan yang dituturkan oleh 74 juta orang di seluruh dunia khususnya di India, Sri Lanka, Singapura dan Malaysia. Bahasa berkenaan mempunyai perkataan “akkul  (அக்குள்)” yang bermaksud “ketiak”.

Burma adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikenali sebagai “mranmabhasa” itu merupakan bahasa Lolo-Burma di bawah cabang Sino-Tibetan yang dituturkan oleh 33 juta orang di Myanmar. Bahasa berkenaan mempunyai perkataan “kălí” yang bermaksud “geletek”.

Haida adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikenali sebagai “X̱aat Kíl”, “X̱aadas Kíl”, “X̱aayda Kil” ataupun “Xaad kil” itu merupakan bahasa Na-Dene yang dituturkan oleh dua puluh empat (24) orang di sekitar Kanada dan Amerika Syarikat. Bahasa berkenaan mempunyai perkataan “kunts-qul” ataupun “kwun-zool”  yang bermaksud “rongga hidung”.

Akhir sekali, Tagalog adalah contoh bahasa moden yang mempunyai perkataan *k’olo, salah satu daripada kosa kata warisan Proto-Dunia.  Bahasa yang dikenali sebagai “Wikang Tagalog” itu merupakan bahasa Filipina Tengah di bawah cabang Austronesia yang dituturkan oleh 70 juta orang di Filipina. Bahasa berkenaan mempunyai perkataan “kiliti” ataupun “geletek”. Perkataan “kiliti” dalam Tagalog adalah sepadan dengan “Geletek” ataupun “menggelitik” dalam Bahasa Melayu dan Bahasa Indonesia masing-masing.

Kesimpulannya, itu adalah antara kosa kata warisan daripada Proto-Dunia yang boleh ditemui dalam banyak bahasa moden di seluruh dunia. Jika diperhatikan, terdapat pelbagai makna yang berbeza dalam bahasa moden yang berbeza. Sayangnya, kajian yang dilakukan oleh Bengtson dan Ruhlen itu telah dipandang sinis secara meluas oleh penyokong teori poligenesis (Asal-usul bahasa daripada beberapa sumber di tempat dan pada masa yang berlainan). Apa pendapat anda tentang Proto-Dunia? Sila berikan maklumbalas anda kepada kami.

RUJUKAN:

English Oxford Living Dictionaries. Retrieved May 1, 2019 from
https://en.oxforddictionaries.com/definition/polygenesis

Proto-World theory? A discussion of languages and their families. Retrieved
May 1, 2019 from https://lingua-translations.com/proto-world-theory-a-discussion-languages-families/

Resulta mula sa 2000 Census of Population and Housing: Educational
Characteristics of the Filipinos, National Statistics Office, 18 March 2005,
archived from the original on 27 January 2008

Hume, Stephen (17 March 2014). “A high-tech fight to save B.C.’s
indigenous languages”. The Vancouver Sun.

Mikael Parkvall, “Världens 100 största språk 2007” (The World’s
100 Largest Languages in 2007), in Nationalencyklopedin

Language:  Lezgi . Retrieved May 1,
2019 from
https://joshuaproject.net/languages/lez

Tamil in Ethnologue. Retrieved May 1, 2019 from  https://www.ethnologue.com/18/language/tam/

Japanese in Ethnologue. Retrieved May 1, 2019 from  https://www.ethnologue.com/18/language/jpn/

Korean in Ethnologue. Retrieved May 1, 2019 from  https://www.ethnologue.com/18/language/kor/

Hungarian in Ethnologue. Retrieved May 1, 2019 from  https://www.ethnologue.com/18/language/hun/

Scaling English-Language Learning to 2 Billion People . Retrieved May 1,
2019 from
https://medium.com/@hankfdh/scaling-english-language-learning-to-2-billion-people-82e159bd9028

L’unità d’origine del linguaggio. Retrieved May 1, 2019 from https://archive.org/details/lunitdoriginede00tromgoog/page/n5

English Oxford Living Dictionaries.. Retrieved May 1, 2019 from
https://en.oxforddictionaries.com/definition/proto-world

Carian Umum Dewan Bahasa Dan Pustaka. Retrieved May 1, 2019 from
http://prpm.dbp.gov.my/Cari1?keyword=warisan

Carian Umum Dewan Bahasa Dan Pustaka. Retrieved May 1, 2019 from
http://prpm.dbp.gov.my/Cari1?keyword=kosa+kata

Global Etymologies. Retrieved May 1, 2019 from https://www.researchgate.net/publication/286780710_Global_etymologies


Kecelakaan Harimau Pembebasan Tamil (LTTE)

Pertubuhan politik/militan Harimau Pembebasan Tamil (LTTE) ditubuhkan pada Mei 1976 oleh Velupillai Prabhakaran untuk menentang dan “membebaskan” Sri Lanka melalui konflik keganasan nasionalisme.

Bermula sebagai tentera-tentera gerila, LTTE merebak sehingga berupa bagaikan unit-unit rasmi. Antaranya ialah unit serangan bunuh diri. Disebabkan pendekatannya, LTTE telah dilabel sebagai organisasi pengganas oleh 32 negara, termasuk Amerika Syarikat, Kesatuan Eropah, sekutu sekejapnya India dan pada tahun 2014 Malaysia.

Konflik LTTE bersama India memuncak apabila Perdana Menteri Rajiv Gandhi dibunuh atas kebencian peribadi bersama Velupillai Prabhakaran. Akibat pengeboman tersebut, India secara langsung menentang penubuhan negara dibawah LTTE yang turut juga menyuarakan pemisahan Tamil Nadu dari India sendiri. Selain beliau, dua lagi pemimpin dunia seperti Presiden Sri Lanka Ranasinghe Premadasa misalnya. Dan Malaysia pula terheret dan terjerut secara tidak langsung dalam konflik ini. Antara 1983 hingga 1987, pihak LTTE mendapatkan senjata dari pembekal-pembekal seperti Cyprus, Lubnan, Malaysia dan Singapura.

LTTE
juga mempunyai pusat-pusat kecil di Malaysia dan beberapa negara lain. Sekitar
1997 pula, Korea Utara menjadi negara pembekal. Tetapi kematian Velupillai pada
2009 menandakan pengakhiran LTTE. Dan penggantinya iaitu Selvarasa Pathmanathan
diberkas di Kuala Lumpur pada Ogos 2009 (Jeyaraj, 2009).

Antara pihak dalaman yang membawa LTTE untuk digelar sebagai pengganas ialah cabang elit Harimau Hitam mreka sendiri. Pihak ini mengimarahkan misi pembunuhan melalui pengeboman berani mati. Mungkin aspirasi mereka adalah untuk mencapai status syahid dalam anutan sendiri. Ataupun sudah menjadi sebahagian daripada pemikiran mereka untuk membedil walaupun mengorbankan diri. Namun itulah apa yang berlaku, bahawasanya Harimau Hitam dalam LTTE akan memakai tali pinggang atau vest yang mempunyai bahan letupan.

Rakyat kebanyakan juga menjadi sebahagian daripada angka korban semasa mereka membvnuh sasaran-sasaran berprofil tinggi, seperti di Lapangan Terbang Colombo pada 2001 (Venkataraman, 2001). Malah LTTE juga bertanggungjawab di sebalik serangan 1998 terhadap tempat suci Buddha dan tapak UNESCO Sri Dalada Maligawa yang mempunyai gigi dipercayai dari Sinddartha Gautama Buddha sendiri.

Selain
rumah ibadat dianggap paling suci bagi Buddhisme di Sri Lanka ini, LTTE turut
menyerang lokasi-lokasi lain seperti Kuil Sambuddhaloka di Colombo yang
membunuh sembilan orang (HRW, 2008).

Anggota-anggota
operasi yang mati dalam kalangan Harimau Hitam ini diagungkan dengan megah oleh
kaum keluarga mereka. Sebelum melaksanakan tugasan, mereka dipercayai dapat
memakan bersama Velupillai Prabhakaran sendiri yang sangatlah jarang bagi anggota
biasa. Malah status Maha Virar juga dikurniakan, selepas berjaya. Inilah cara
yang LTTE usahakan untuk tarik minat bagi anggota untuk menyertai Harimau
Hitam.

Dari
1987 hingga 2008, sebanyak 378 serangan dibuat yang 27% daripada anggota mereka
ialah perempuan. Pada 28 November 2007 misalnya, pengebom berani mati bernama
Sujatha Vagawanam menyembunyikan alat letupan dalam baju dalamnya untuk
membunuh seorang menteri Sri Lanka bernama Douglas Devananda (Asian Tribune,
2007).

Salah
satu masalah di sebalik perlaksanaan keganasan ialah sasaran mereka. JIka
dilihat, ramai dalam kalangan sasaran mereka ialah Buddha. Tetapi umat Islam
juga dijadikan mangsa, iaitu pada 3 Ogos 1990 apabila raifel automatik dan bom
tangan telah meragut 147 nyawa daripada 300 orang yang sedang sujud semasa
solat Isyak (Amnesty Intl). Itulah ancaman paling besar dalam kalangan
pengganas. Pada tahun yang sama juga, LTTE telah mengusir dan menghalau umat
Islam di utara Sri Lanka selepas tidak bersetuju berkenaan identiti etnik dan
politik.

Umat
Islam telah berkembang menjadi ancaman negara yang sekaligus menyebabkan
keluaran (atau penyingkiran) anggota-anggota Islam bersama LTTE. Seperti biasa,
umat Islam dipandang sebagai pendatang di tanah-tanah Tamil tetapi wujud juga
pertikaian bahawa pihak Sri Lanka yang mencetuskan perkara ini supaya
memecahkan kesatuan dalam kalangan LTTE.

Walau
apa pun, keputusan yang sama seharusnya dicapai sepertimana ditentukan bagi
nasib ISIL dan al-Qaeda. Tiada rundingan seharusnya dibuat bersama pengganas.
Dan simpati terhadap organisasi pengganas itu sendiri sepatutnya dihukum,
apatah lagi sokongan.

RUJUKAN:


Upacara Memperingati Ikon Sejarah Tomoe Gozen

Tomoe Gozen (1157–1247) adalah salah satu contoh seorang pahlawan wanita sejati (Onna-bugeisha) sepanjang sejarah jepun. Tomoe adalah seorang pahlawan wanita pada zaman Perang Genpei (1180-1185). Tomoe digambarkan sebagai wanita cantik dengan rambut panjang, kulit putih dan lembut serta mempunya daya tarikan yang kuat.

Beliau juga seorang pemanah yang handal dan seorang pahlawan yang biasa disamakan dengan kekuatan 100 orang samurai, beliau juga seorang penunggang kuda yang handal. Dimanapun terjadi peperangan, Yoshinaka selalu mengirimkan Tomoe Gozen ke medan perang dengan diberi baju zirah yang berat dan senjata yang memadai dan mencukupi.

Tomoe Gozen sungguh hebat di medan pertempuran bukan kerana beliau seorang wanita yang gagah, tetapi beliau memang seorang pahlawan wanita yang sangat ditakuti lawan-lawannya.

“ Hikayat Heike, Mukasurat 291 ”

Setelah kekalahan Heike dan memukul mundur mereka ke barat, Yoshinaka ingin menduduki Kyoto dan telah memaksa Emperor Go-Shirakawa melantik dirinya sebagai shogun. Saudara yang bernama Minamoto no Yoritomo ingin membunuh dan menangkap Yoshinaka dan mengirimkan Minamoto no Yoshitsune dan Minamoto no Noriyori untuk melakukannya.

Yoshinaka bertarung dengan tentera Yoritomo pada Perang Awazu pada tarikh 21 Februari 1184. Tomoe Gozen sempat memenggal salah satu kepala musuh dalam peperangan tersebut. Walaupun tentera Yoshinaka bertarung dengan berani tetapi kerana kalah jumlah tentera yang sedikit sehingga Yoshinaka menyerah kalah, sebelum beliau ingin menyerah kalah Yoshinaka berbicara kepada Tomoe Gozen untuk segera melarikan diri kerana beliau tidak ingin mati dengan seorang wanita.

Banyak sekali cerita dibalik kehilangan Tomoe Gozen, ada yang mengatakan beliau melarikan diri dengan membawa kepala Yoshinaka agar tidak jatuh ke tangan musuh (hal ini masih belum dapat dibuktikan) kerana banyak cerita tentang Tomoe Gozen ini yang dianggap sebagai mitos, kerana tidak ada fakta sejarahnya. Ada juga yang mengatakan beliau menjadi isteri kepada Wada Yoshimori dan ada juga yang mengatakan beliau menjadi sami wanita di Echizen. Makam saudara Yoshinaka yang bernama Yamabuki Gozen memang wujud. Tomoe Gozen sering digambarkan menggunakan senjata naginata (sejenis lembing @ tombak) digunakan sebagai senjata utama Tomoe Gozen.


Geng Chola Claim Lembah Bujang Ialah Tamadun Tamil!

Kedah sebenarnya turut diketahui oleh pelbagai bangsa. Bukan hanya orang Tamil sahaja yang memiliki nama khas mereka tersendiri untuk Kedah Tua. Orang Arab memanggil Kedah Tua dengan panggilan Qilah, Kalah, Kalahbar, Qalha, Qilai. Orang Cina dengan panggilan Cheh-Cha, Chieh-cheh, Kie Taa, Kiteh, Kieteha manakala orang Khmer dengan panggilan Keto.

Tak ketinggalan orang Tai memanggil Kedah sebagai Saiburi dan Sai. Jadi, ikut logik geng Chola ini, orang Arab, Cina, Khmer dan Tai adalah pembina utama kerajaan Kedah Tua di Lembaj Bujang, sebab deme pun ada nama panggilan tersendiri untuk Kedah Tua kan?

Kedua, yang menyerang dan menjarah Kedah Tua ialah Rajendra Chola I pada 1025 Masihi. Tetapi malangnya puak-puak seperti tuan sentiasa merasakan bahawa serangan tersebut adalah bersifat penaklukan. Buku-buku sejarah moden pada hari ini menyebut serangan Rajendra Chola I ke atas Srivijaya dan Kedah pada zaman itu sebagai raid.

Tetapi sebelum kalian nak habiskan bacaan bagi artikel ini, Kita anak Melayu kena isi dada kita dengan sejarah Melayu yang sebenar. Elakkan daripada diclaim oleh orang asing seperti ini. Satu-satunya cara nak melawan mereka ialah dengan berpencak hujah seperti kami. Jadi, nak belajar berhujah, kena beli buku KITAB TAMADUN MELAYU di Shopee. Beli di: bit.ly/3zPRM5B

Saya ambil contoh dari buku Nagapattinam to Suvarnadwipa: Reflections on the Chola Naval Expeditions to Southeast Asia sehinggalah kepada India in the Indian Ocean World: From the Earliest Times to 1800 CE, buku-buku yang menceritakan sejarah Chola dan kerajaan di India, semuanya menyebut dengan jelas serangan Chola ke atas pada tahun 1025 Masihi adalah sejenis penjarahan.

Manakala penemuan tentang tapak-tapak seperti candi-candi sama ada dibina oleh pedagang Hindu yang tiada kaitan dengan Rajendra Chola I, ataupun dibina oleh orang tempatan yang pemeluk agama Hindu-Buddha sendiri. Ini juga tidak boleh membuktikan penguasaan Chola ke atas Kedah sebagai sebuah bentuk penaklukan. Tiada prasasti-prasasti yang berbahasa Tamil ditemui, tiada prasasti dalam tulisan Tamil-Brahmi atau tulisan Tamil yang menceritakan penguasaan Chola ke atas tanah ini.

Malahan dakwaan terdapat batu bersurat berusia 1086 AD yang konon ditinggalkan oleh Kulothunga I. Saya dah semak dengan ahli arkeologi yang mengkaji Kedah Tua itu sendiri iaitu Dr Nasha Roziadi Khaw, menurut beliau tiada prasasti yang ditinggalkan Kulothunga I di Tanah Melayu. Jadi, dekat mana prasasti yang diperkatakan ini? Apakah penulis mendapat ilham dari alam sebalik mata?

Lepas tu diceritakan tentang sebuah prasasti yang ditemui di India, yang konon bertarikh pada 1116 SM. Konon prasasti ini adalah milik Rajaraja Chola I meraihkan penaklukan Chola ke atas Kedah Tua. Terus saya naik pening. Siapa sebenar yang berjaya menakluk Kedah menurut geng Chola ni? Rajendra Chola ke… Kulothunga ke… atau Rajaraja Chola I ni? Pening saya. Cubalah firm sikit. Pilih satu nama jer dalam nak sebarkan pseudo-sejarah kalian ni.

Berhentilah mendakwa dan claim bukan-bukan. Kedah Tua dibangunkan oleh penduduk tempatan, leluhur kami orang Melayu hari ini. Tiada bukti kukuh ia adalah sebuah peradaban dibina oleh orang luar.


5 Pokok Legenda Yang Memakan Manusia

Semua jenis tumbuhan boleh menghasilkan makanan sendiri menerusi proses fotosintesis. Tetapi bagi sesetengah tumbuhan yang hidup di kawasan lembap seperti paya, ia tidak berupaya mengakses nutrien bawah tanah seperti tumbuhan-tumbuhan lain. Bagi menangani isu kekurangan nutrien ini, tumbuhan sebegini perlu mencari sumber lain sekaligus berevolusi sebagai tumbuhan pemangsa.

Bunga M4y4t

Berdasarkan rekod, tiada tumbuhan pemangsa yang menjadi 4nc4man kepada manusia. Tetapi ramai merasakan Amorphophallus Titanum atau Bunga M4y4t sebagai penyumbang kepada khabar angin sebegitu rupa. Bunga ini merupakan yang terbesar dalam dunia botani dan paling busuk dalam dunia berkenaan.

Sesiapa saja yang melihatnya berkembang dengan ukuran 9 kaki panjang pasti menyangka ia boleh menelan seorang individu, lagi-lagi dengan gabungan bau busuk dan lendir. Hakikatnya, inilah umpan yang digunakan untuk mengumpan serangga sebelum ia dilitupi oleh serangga. Bunga M4y4t berupaya tumbuh empat inci dalam sehari.

Pokok Madagascar

Pada tahun 1878, seorang peneroka bernama Carl Liche menceritakan perihal sebuah puak Madagascar bernama Mkodo terlibat dalam upacara ritual yang aneh dan menggerunkan. Mereka memilih seorang remaja wanita sebagai korban dan memaksanya memanjat pokok sambil dicucuk oleh l3mb1ng-l3mb1ng mereka.

Dalam catatan yang sama, Liche menggambarkan pokok yang dikenali sebagai Pokok Madagascar itu menyerupai pokok nenas dengan bahagian atasnya dipenuhi oleh sulur paut yang berbulu. Satu set tentakel mengelilingi satu bekas mengandungi bendalir dengan remaja tersebut dipaksa minum dari bekas berkenaan.

Sebaik saja wanita itu minum, tumbuhan tersebut segera melilit dan menj3rvtnya bak sang ular sawa yang kelaparan sebelum menelannya. Tetapi selepas satu siasatan dijalankan, tiada sebarang tumbuhan yang dikatakan wujud di Madagascar. Pasukan pengkaji juga gagal menjejak puak Mkodo sekaligus mereka menyimpulkan cerita yang dibawa Liche ialah satu penipuan semata-mata.

Nepenthes

Nepenthes atau periuk kera dianggap tumbuhan pemangsa terbesar yang pernah dijumpai dalam dunia botani. Spesimen periuk kera terbesar boleh dijumpai di hutan-hutan tropika Asia Tenggara dan sesetengah daripadanya boleh menampung air sehingga empat kuart.

Mangsa utama tumbuhan ini ialah katak kecil dan serangga tetapi kadang-kadang tikus juga menjadi pengisi selera tumbuhan berkenaan. Walaupun ia tidak mendatangkan 4nc4man kepada manusia, ia menjadi buruan manusia untuk dijadikan sebagai lemang periuk kera atau sebagai tali.

Pokok Menjalar Pontianak Nicaragua

Bagi penduduk Nicaragua terutama yang menetap di kawasan paya, mereka berusaha menjauhi tumbuhan yang dikenali sebagai Perangkap Syaitan. Secara kasarnya, ia kelihatan seperti sotong. Tetapi awas, sesiapa saja yang terperangkap dengan tumbuhan ini akan bergelut untuk keluar seperti dialami seorang pakar botani bernama Dunstan.

Pada satu ketika, Dunstan yang berada di Nicaragua selama dua tahun sedang sibuk mengumpul spesimen tumbuh-tumbuhan tiba-tiba mendengar jeritan anjingnya. Sebaik saja dia datang mencari anjingnya, alangkah terkejutnya Dunstan apabila anjingnya terperangkap dalam rangkaian akar atau fiber berwarna hitam dan mengeluarkan getah berbau busuk.

Cubaannya memotong akar-akar tersebut dengan pisau bukan saja gagal tetapi ia melawan balik. Selepas bergelut beberapa ketika, kedua-duanya berjaya melepaskan diri dengan mengalami kec3d3raan ringan. Tidak banyak yang diketahui tentang tumbuhan ini tetapi peristiwa sebegini menyebabkan orang tempatan gerun dan berusaha menjauhkan diri daripada tumbuhan ini.

Pokok Yate Veo

Wujud satu khabar angin kewujudan tumbuhan pemangsa di Amerika Tengah yang mempunyai pacak yang tajam dengan tujuan men1k4m mangsanya. Sesiapa saja boleh menjadi mangsa tak kira haiwan atau manusia dan pacak ini disembunyikan sehinggalah ia dicetuskan oleh tekanan.

Sesiapa yang terperangkap dengan pacak ini takkan berpeluang melepaskan diri. Pokok ini akan menghisap d4r4h mangsanya sehingga kering sebelum kembali bersedia memerangkap mangsa seterusnya.

Bunga Kem4tian

Pada akhir abad ke-16, Kapten Arkwright berjaya menemui sebuah pulau di Pasifik Selatan yang dipanggil El Banoor. Dalam catatan pelayarannya, beliau merekodkan sebuah tumbuhan pemangsa yang mempunyai bunga yang besar dengan kelopaknya berwarna cerah. Bunganya berupaya mengeluarkan toksin yang menyebabkan mangsanya terlelap di atas kelopak bunga tumbuhan berkenaan.

Apabila itu berlaku, ia akan terus menutup bunganya dan menelan mangsanya hidup-hidup. Memandangkan bunga ini terletak di pulau yang hilang, maka catatan Kapten Arkwright ini harus dianggap sebagai satu fakta memandangkan beliau pernah menyaksikan kejadian sebegitu rupa. Ini juga merupakan satu-satunya catatan tentang bunga pemangsa di rantau Pasifik.

RUJUKAN:

Hewitt, Les. (2016). Carnivorous Plants: Legends of Man-Eating Flora. Historic Mysteries. https://www.historicmysteries.com/carnivorous-plants/


Peristiwa-Peristiwa Sezaman Dengan Tamadun Sungai Batu 582 SM

Seperti mana yang kita ketahui, angka baru yang ditemukan oleh para penyelidik yang diketuai oleh Prof Mokhtar Saidin pada tapak tamadun Melayu Sungai Batu telah mengejutkan seluruh dunia. Dalam penemuan ini, ditemukan bahawa sebuah jeti pelabuhan perdagangan berusia dalam 582 SM. Selain itu, antara penemuan lain di Sungai Batu yang mencapai angka Sebelum Masihi adalah monumen ritual keagamaan animisme 110 SM, penemuan tapak peleburan besi 535 SM dan pusat pentadbiran pelabuhan 487 SM.

Sebenarnya, ada apa pada angka 582 SM? Seberapa tuakah angka ini? Kalau sekadar melihat pada angka, mungkin kita akan berkata “meh…”. Tapi rahsia disebalik angka ini akan lebih terdedah andai kita membuat sedikit perbandingan pada tamadun-tamadun agung diseluruh dunia. Maka, saya sebagai seorang peminat sejarah Melayu mengambil inisiatif ini demi memaklumkan kegaungan tamadun kita.

Melalui senarai-senarai yang saya berikan di atas, maka ketahuilah kita betapa sebenarnya tuanya tamadun bangsa kita, tanpa kita sendiri mengetahuinya. Buktinya, nenek moyang kita telah hidup sezaman dengan peristiwa-peristiwa purba silam yang sehingga hari ini, masih diperkatakan kerana betapa besarnya perkembangannya pada dunia.

Maka berbanggalah pada prestij yang dimiliki tamadun kita…


Fakta-Fakta Mengenai Viking Yang Kita Semua Harus Tahu

1. Jika anda menonton filem-filem mengenai Viking sekitar 10 ke 20 tahun dahulu apa yang sering di paparkan adalah mereka memakai topi besi bertanduk, begitu juga kalau anda menonton kartoon. Tapi tahukah anda bahawa ini adalah falasi. Sebenarnya tiada lansung dalam catatan sejarah atau jumpaan arkeologi yang menunjukkan bahawa mereka pakai helmet bertanduk. Helmet perang mereka sebenarnya sama seperti helmet tentera-tentera berkuda rohan dalam trilogy the lord of the ring. Sedangkan helmet bertanduk tersebut adalah untuk bomoh atau dukun sahaja. Topi bertanduk ini dipopularkan oleh filem-filem Hollywood sekitar awal abad 20.

2. Satu lagi mitos tentang Viking adalah mereka bangsa yang tak bertamadun dan kotor. Sebenarnya dalam banyak-banyak suku eropah, Viking adalah diantara yang paling pembersih. Lebih bersih dari orang Inggeris. Dalam penggalian yang dibuat terhadap kubur mrk , dijumpai banyak alat-alat untuk berdandan dan membersihkan diri antaranya pengorek telinga, pisau cukur,sikat rambut,dan pencungkil gigi yang dibuat dari tanduk atau tulang-tulang. Orang Viking juga mandi lebih kerap dari orang eropah lain pada zamannya yakni sekali seminggu terutama hari sabtu kerana hari sabtu adalah hari grooming atau berhias bagi orang Viking terutama lelaki. Mereka juga suka berendam dalam hot spring. Ini menunjukkan mereka adalah metroseksual… hehehe.

3. Tahukah anda seperti orang melayu, kaum Viking juga sangat memandang tinggi golongan wanita. Suri rumah Viking mempunyai lebih hak dan kuasa berbanding wanita2 berkahwin dari kaum lain. Apabila suaminya pergi perang atau berlayar si isteri mempunyai kuasa untuk menguruskan ladang serta buruh-buruh dan hamba. Mereka juga ada bahagian dalam harta pusaka, boleh menceraikan suami mrk jika suami gagal menjalankan tanggungjawab dan berhak ambil balik mas kahwinnya. Malah kaum lelaki terpaksa membayar wang sara hidup untuk bekas interinya. Pernah tercatat dalam sejarah Viking bahawa seorang wanita telah menceraikan suaminya kerana suaminya mempunyai bulu dada yang terlalu tebal dan tidak mahu mencukur…menarik bukan…

4. Satu lagi mitos ialah orang viking sepanjang hidup mereka adalah menjarah dan berperang serta merampas harta orang. sebenarnya sebahagian besar hidup mereka, orang viking adalah petani dan nelayan. Mereka menanam oats, barley dan gandum. Mereka juga menternak lembu,kambing dan babi. Hanya sebahagian sahaja dari Viking yang selalu melanun dan menjarah.

5. Satu perkara yang kita tak tahu tentang Viking jga adalah kaum lelaki mereka suka mewarnakan rambut mereka blond. Bagi mereka rambut blond adalah cantik. Lelaki yang berambut merah biasanya akan menggunakan sejenis bancuhan kapur untuk bleach rambut mereka hingga jadi blond, malah janggut juga di warnakan blond. Dengan meletakkan solusi kapur dan mewarnakan rambut ini juga, orang Viking dpt mengelakkan masalah yang sering dihadapi oleh kaum-kaum lain di eropah yakni kutu.

6. Orang Viking sangat diplomatik dan berdiplomasi sesama sendiri. Jika terdapatnya seorang pemimpin yang jahat atau kejam, satu majlis timbang tara akan dibuat dan pemimpin tersebut akan dibuang negeri. Hal ini berlaku pada raja yang bernama Eric The Red yang suka dengan kekejaman hingga orang viking sendiri tak suka. Dia dibuang dari Norway dan Iceland.

7.Orang Viking sangat sukakan hikayat, lagu-lagu tradisi,dan cerita-cerita penglipur lara. Berbanding dengan kaum-kaum eropah lain diet pemakanan orang Viking juga adalah yang paling seimbang dan sihat kerana mereka suka makan ikan terutama ikan kod yang banyak omega 3 dan mereka juga makan pelbagai bijirin dan sayuran. Orang viking juga hanya makan 2 kali sehari iaitu makan siang dan mkn malam.

8. Sepertimana kegemaran mereka akan rambut yang blond, mereka juga sukakan pakaian yang berwarna terang seperti biru muda, kuning dan merah.

9. Orang Viking mempunyai cara menegur seseorang. Setiap kali mereka berjumpa mereka akan berkata “ey wassup!” Wassup yang digunakan oleh anak muda pada hari ini sebenarnya berasal dari budaya Viking.. ey wassup!

10. Orang viking ada tandas luar rumah macam orang melayu dan bersuci dengan bulu kambing atau lumut setiap kali mereka membuang air besar.


Khalifah Umar Abdul Aziz: Penyambung Legasi Pengumpulan Hadis Nabi

Selain ketegasannya dalam memerintah negara mengikut hukum syariat Islam, Khalifah Umar juga tidak meninggalkan tanggungjawabnya kepada umat Islam untuk menyebarkan ilmu pengetahuan ke seluruh pelosok wilayah kekuasaanya. Di atas keberhasilannya dalam membaik pulih sistem pendidikan melalui penyusunan semula institut pendidikan (kuttab) dengan memberi banyak sumbangan dana untuk menampung hidup para ibnu sabil yang tidak berkemampuan di dalam pengajian Kuttab al-Sabil, maka secara tidak langsung ramai masyarakatnya yang miskin menyahut seruan jihad ilmu ini.

• Menurut Dr. Ahmad Shalaby, tenaga yang mendorong para penuntut ilmu untuk berperang di medan ilmu ini adalah al-Quran, hadis Rasulullah saw dan mahfudzot (kata-kata mutiara) yang memerintahkan umat Islam untuk merebut peluang mengambil ilmu.

Ayat 9, surah az-Zumar menjadi bukti perangsang bagi umat Islam mencipta peradaban yang agung serta mahsyur seiring membentuk akhlak peribadi yang terpuji.

• Khalifah Umar menghidupkan kembali aroma ilmu pengetahuan di dalam masjid-masjid yang terletak di seluruh kawasan Syam. Beliau menyokong penuh penerusan sistem pengajian tradisional Halaqah, iaitu sistem pembelajaran yang berlangsung secara rasmi di dalam masjid melalui cara para penuntut ilmu akan duduk di dalam sebuah bulatan menghadap mualim. Anak-anak murid ini menadah kitab dan belajar secara ‘on the spot’ dihadapan para guru mereka. Selalunya sistem pembelajaran ini disertai oleh para penuntut ilmu yang sudah mempunyai asas ilmu yang kukuh dan tenaga pengajar ini merupakan para syeikh yang mengajar tanpa gaji (bekerja ikhlas kerana Allah swt).

• Atas segala usaha yang digerakkan oleh Khalifah Umar maka secara tidak langsung beliau mampu melahirkan ramai ilmuwan dan ulama Islam yang tersohor pada zaman pemerintahannya.

Salah seorang ilmuwan Islam itu ialah Ibnu al-Nafis, doktor dan pakar bedah. Beliau telah menulis sebuah karya agung yang memuatkan segala ilmu perubatan melalui teknik pembedahan dan perawatan setelah pembedahan. Teori yang dikemukakan di dalam kitabnya adalah, beliau mendapati darah beredar diantara jantung dan paru-paru dan secara tidak langsung mematahkan teori seorang ilmuwan Yunani iaitu Galen.

• Sebab-sebab pengumpulan hadis Rasulullah saw:

1) Khalifah Umar mendapat laporan bahawasanya hadis-hadis palsu buatan manusia tertentu yang bertujuan untuk mengaut keuntungan mereka, semakin liar tersebar dan melahirkan kecacatan dalam agama Islam. Golongan Syiah mengambil kesempatan mereka untuk melebarkan sayap dakyah politik mereka dengan mencipta pelbagai hadis maudu (rekaan) dengan mencerca para sahabat Rasulullah saw.

2) Akibat dari kesan pergolakan politik yang berlaku dalam fasa Perang Saudara, hadis-hadis palsu juga digunakan di dalam bidang teologi oleh golongan-golongan yang membawa aliran pemikiran masing-masing seperti golongan Khawarij.

3) Ramai para sahabat dan para tabiin yang meriwayatkan hadis telah meninggal dunia. Dengan kewafatan mereka ini, Khalifah Umar bimbang sekiranya segala hadis daripada Rasulullah saw ini lenyap ditelan zaman.

• Meskipun seorang khalifah, Umar bin Abdul Aziz juga merupakan seorang perawi hadis. Beliau menerima hadis dari Anas, Al-Sa’ib Ibn Yazid dan Abdullah.

Selain itu, yang meriwayatkan hadis-hadisnya (hadis diriwayatkan oleh Khalifah Umar) adalah Abu Salamah Ibn Abd al-Rahman dan kedua anaknya yakni Abdullah dan Abd al-Aziz. Saudaranya, Zuban Ibn Abd al-Aziz. Anak bapa saudaranya, Maslamah Ubn al-Malik Ibn Marwan, Abu Bakar Muhammad Ibn Amr Ibn Hazm, Al-Zuhri, Anbasah Ibn Sa’id Ibn al-Ash dan lain-lain.

• Sebenarnya, usaha untuk mengumpulkan hadis ini sudah bermula sejak zaman pemerintahan Khalifah Abu Bakar as-Siddiq seiringan dengan pengumpulan naskhah al-Quran yang digerakkan pada zaman Khalifah Uthman bin Affan. Menurut Ajjaj al-Khathib, usaha untuk mengumpul hadis semula telah dilancarkan kembali oleh ayahnya, Abdul Aziz. Tetapi memandangkan jawatan ayahnya hanya sebagai gabenor, maka usaha ini tidak mendapat sambutan serta sokongan yang padu. Khalifah Umar menyambung usaha para khalifah as-Rasyidin dan ayahnya untuk mengumpul dan membukukan hadis memandangkan pada masa itu beliau berpeluang menggunakan pengaruhnya untuk mendapatkan sokongan yang tidak berbelah bahagi daripada para ulama dan rakyatnya.

• Kerisauan Khalifah Umar terhadap masalah ini menggerakkan hatinya untuk membukukan seluruh hadis shahih dari Rasulullah saw. Beliau menugaskan gabenor Madinah pada masa itu, Abu Bakar bin Muhammad bin Amru bin Hazm untuk menemui para tabiin penghafal hadis yang masih hidup. Usaha Khalifah Umar mendapat respon yang positif dari para tabiin dan ulama hadis. Mereka saling bekerjasama mengumpul dan menapis hadis-hadis yang didapati dari para ulama di kota Madinah.

• Diantara para ulama yang menyertai projek yang bakal mengubah disiplin ilmu hadis ini ialah:

1. Amrah binti Abdurrahman (Banyak meriwayatkan hadis dari Saiditina Aisyah r.a).

2. Qasim bin Muhammad bin Abu Bakar as-Siddiq.

(Kedua orang ulama ini mendapat tugas untuk mengumpulkan hadis dari para ulama di kota Madinah).

3. Imam az-Zuhri.

(Mendapat tugas untuk mengumpulkan hadis dari para ulama di wilayah Syria dan Hijaz).

Imam az-Zuhri berkata dalam catatannya:

“Khalifah Umar Abdul Aziz telah memerintahkan kami untuk mengumpulkan sunnah Rasulullah saw, maka kami pun menuliskannya dalam beberapa buah buku. Beliau selanjutnya mengirimkan setiap salinan buku itu kepada setiap gabenor di dalam wilayah kekuasaannya”.

• Seorang orientalis yang bernama Ignác Goldziher beranggapan Imam Az Zuhri mengumpulkan hadis-hadis tersebut daripada dirinya sendiri. Ini bermakna, Imam Az-Zuhri dituduh menyelewengkan kesemua hadis dari hafalannya sendiri.Kenyataannya ini merupakan sebuah fitnah tidak berasas memandangkan Imam az-Zuhri merupakan salah seorang perawi hadis yang menghafal hadis beribu hadis dan beberapa ulama besar pernah berguru kepadanya diantaranya ialah Imam Malik bin Anas.

• Pembukuan hadis berlaku dalam beberapa fasa iaitu:

1. Fasa pengumpulan dan pembukuan hadis (abad ke-2 M).

2. Fasa pemilihan dan penyempurnaan hadis-hadis yang shahih (abad ke-3 M).

3. Fasa pemeliharaan, penertiban dan penambahan dalam penulisan hadis (abad ke-4 M).

4. Fasa pensyarahan, penghimpunan, pentakhiran dan pembahasan (abad ke- 7 M sehingga sekarang).

Selain seruan untuk mengumpulkan hadis, Khalifah Umar juga menyeru para gabenornya di pelbagai wilayah kekuasaannya untuk menghidupkan sunnah Rasulullah saw.


Misteri Perkampungan Sihir Di India

Ramai yang tak menyangka amalan syirik seperti sihir masih ada dalam kalangan masyarakat. Penangkapan seorang belia yang sedang melakukan ritual syirik baru-baru ini membuktikan adanya kegiatan sebegitu. Malah dapat dilihat dalam satu gambar, rumah itu turut mempunyai sebuah meja pejabat siap dengan komputer. Mungkin digunakan untuk mengambil tempahan khidmat yang disediakan.

Artikel kali ini untuk memperkenalkan sebuah tempat di India yang terkenal dengan julukan nama Land of Tantra-Mantra atau Kampung Ilmu Hitam. Gelaran ini diiktiraf sendiri oleh masyarakat India malah gelaran itu diambil dari laman portal Morigoan District.

Kampung ilmu hitam ini bernama Mayong (atau Mayang), terletak di daerah Morigoan, negeri Assam. Kampung ini terletak di pinggir Sungai Brahmaputra. Ia berada 40 kilometer dari Guwahati dan bersebelahan dengan Santuari Hidupan Liar Probitora. Populasi penduduk di situ lebih kurang 242 ribu orang.

Legenda mengatakan bahawa orang di sini dapat menyembuhkan penyakit dengan menggunakan mantera dan bahkan dapat mengubah daun menjadi ikan. Ada juga kisah lagenda mengenai manusia yang bertukar menjadi binatang atau menjinakkan binatang liar.

Nama kampung ini diambil dari perkataan Sanskrit “maya” yang bermaksud ilusi. Pendapat lain menyebut nama Mayong diambil dari perkataan “miyong” yang bermaksud gajah dalam bahasa Dimasa. Satu lagi pendapat asal-usul nama ini daripada Puak Moirang dari Manipur dan kemudian bertukar perlahan-lahan menjadi Mayong.

Kampung Mayong disebut dalam manuskrip mitologi Epik Mahabrata. Ghatotkacha dikatakan memasuki medan perang selepas mempelajari beberapa ilmu daripada penduduk Kampung Mayong.

Satu kisah misteri yang mahsyur tentang kampung ini ialah kisah ekspedisi angkatan tentera berkuda dari Empayar Mughal yang diketuai oleh Muhamad Shah seramai 100 ribu orang, hilang tanpa jejak di kawasan Mayong.

Dikatakan bahawa hampir setiap keluarga di sini memiliki tulisan suci dan naskah yang diturunkan dari zaman kuno. Walaupun begitu, beberapa keluarga menyembunyikan kemahiran kemudian membakar manuskrip itu kerana takut ilmu itu jatuh pada tangan yang salah.

Penduduk kampung ini juga menjalankan khidmat rawatan perubatan. Bomoh atau pawang dipanggil bej/bez  atau ojaa. Rawatan menggunakan mantera dan dipercayai menggunakan makhluk ghaib sebagai pembantu. Nak cari barang hilang pun boleh.

Pelancong yang datang ke kampung ini juga boleh mendapat perkhidmatan menilik masa depan oleh penduduk kampung. Terdapat juga khabar angin tentang penyakit kronik yang sembuh selepas mendapat rawatan.

Pelancong juga boleh melawat Mayong Central Museum. Antara tarikan di muzium ini ialah manuskrip purba tentang sihir dan ilmu hitam. Selain itu, terdapat juga artifak seperti pedang, piring, dan peralatan lain yang digunakan untuk ritual. Muzium ni juga disenaraikan antara tempat yang berhantu di India. Satu dokumentari bertajuk “Mayong : Myth or Reality” turut disiarkan pada tahun 2013 tentang kehidupan masyarakat kampung itu.

Sehingga hari ini ilmu ini masih diamalkan. Ritual dan penyembahan masih dilakukan oleh penduduk di situ. Malah segelintir penduduk percaya para ahli sihir purba masih hidup dan tinggal di dalam hutan berdekatan kampung.

Walaupun Mayong mengamalkan sikap terbuka pada pelancong, namun ada bahayanya. Kerap kali timbul berita tentang orang yang datang ke situ hilang tanpa khabar.


Mari Mengkaji Hantu-Hantu Melayu

RO Winstedt dalam bukunya ada menyentuh mengenai kepercayaan hantu orang Melayu. Katanya orang Melayu percaya akan kewujudan hantu bermula dengan kepercayaan animisme waktu dahulu. Mereka mempercayai setiap perkara di sekitar mereka ada benda hidup yang lain. Mereka mempercayai adanya semangat (spirit)  seperti jin, iblis, syaitan dan hantu. RO Winstedt memberi contoh hantu kopek yang dipercayai menyorok kanak-kanak yang selalu berkeliaran pada waktu senja.

Hantu itu akan menyorokkan kanak-kanak di dalam dadanya dan akan kembalikan apabila ada dukun yang akan berhubung untuk menyelamatkan kanak-kanak tersebut. Pada masa itu hantu digelar sebagai mambang. Ingat lagi satu adegan di dalam filem Allahyarham Tan Sri P Ramlee bertajuk “Pendekar Bujang Lapok”. Adegan di mana Ramlee, Ajis dan Sudin duduk di ruangtamu belajar mantera isim untuk pergi menuntut ilmu di tempat di mana mambang berada?

“Hai mambang tanah, mambang air, mambang api, mambang angin. Mambang berasal dari gunung si mambang. Berdampinglah denganku wahai si mambang. Hanya itulah pesanku mambang.”

Seperti dibincangkan sebelum ini, orang Melayu sangat percaya dengan kuasa ghaib sama ada baik ataupun jahat. Secara umumnya 5 jenis makhluk ghaib yang dipercayai oleh orang Melayu adalah;

1. Semangat

2. Penunggu

3. Orang bunian

4. Jin dan Syaitan

5. Hantu

Bermula dengan panggilan jembalang, semangat dan penunggu pada zaman Animisme lagi. Ketika itu orang Melayu menganggap setiap tempat seperti pokok, hutan, laut atau batu yang besar mempunyai penunggu yang perlu dijaga dengan baik. Maka akan diadakan upacara “acak” iaitu menjamu penunggu yang tinggal.

Kemudian dengan kedatangan Hindu Buddha, diubah menjadi dewa dewi yang menjadi penunggu di tempat tertentu. Dewa dewi ini ada yang baik dan ada yang jahat. Bagi menghormati dewa dewi ini maka tempat ibadat akan dibina di tempat tertentu. Dewa dewi ini akan disembah untuk mendapat pertolongan dan juga menghindari nasib yang tidak baik seperti gangguan hantu.

Kedatangan Islam merubah fikiran orang melayu bahawa makhluk hantu ini berasal dari Syaitan dan jin. Bagi mereka hantu adalah jelmaan syaitan dan jin kafir yang hendak menakutkan mereka. Tetapi masih ada yang membawa amalan nenek moyang dari zaman animism dan hindu Buddha. Menurut Mc Hugh ( 1955 ), Hantu orang melayu boleh dikategorikan kepada 3 jenis utama iaitu Hantu Besar, Hantu Peliharaan dan Hantu menghuni kampung atau rumah. Ianya boleh dijelaskan melalui jadual di bawah ;

Sangat berkuasa dan jahat.

Tinggi 10 hingga 15 kaki

Sangat berkuasa di tempat tinggalnya

Hantu Lembong

Hantu Hutan

Boleh melakukan kerja jahat untuk manusia

Boleh dipelihara

Susuk badan lebih kecil

Digunakan untuk melangsaikan dendam, hasad dengki dan kez4liman

Polong

Toyol

Langsuir

Menganggu manusia

Hantu Keramat

RUJUKAN:

Amran Kasimin. 2009. Sihir: Suatu Amalan Kebatinan. Penerbit UKM.

RO Winstedt. 1925. Shaman, Saiva and Sufi: A Study of the Evolution of Malay Magic. London. Constable and Company Limited.

Mchugh. 1955. Hantu hantu. Ghost Believe In Modern Malaya.


Kita Nak Guna Tionghoa Atau Cina?

Den tertarik dengan penggunaan istilah “Tionghoa” dalam laporan NST ini. Sebab penggunaan Tionghoa untuk merujuk kepada Cina bukan amalan biasa Malaysia, tapi biasa diamalkan di Indonesia. Negara China pun diorang panggil “Tiongkok”.

Mungkin niat baik editor (atau cadangan dari Samantha sendiri, den tak tau), takut istilah “Chinese” menimbulkan kekeliruan maksud “orang lahir China”, lagi-lagi di zaman Malaysia Baharu yang menitikberatkan “political correctness”. Tapi tak juga, adakah kita rasa keliru dengan “American of German descent”, “Obama, a U.S. President of Kenyan descent”, atau “Malaysian Malay of Javanese descent”? Tak kan.

Mungkin ada yang pernah dengar bahawa istilah “Cina” mempunyai konotasi negatif di Indonesia disebabkan ia ditetapkan oleh rejim Suharto yang mengamalkan dasar mendiskriminasi kaum Cina. Tapi dalam konteks Malaysia, istilah Cina tak ada unsur negatif pun.

Istilah Cina sebenarnya berasal dari istilah Sanskrit “Cina” yang digunakan oleh orang India, yang kemudiannya diguna oleh orang Arab (Sin), orang Jepun (Shina), orang Perancis (Chine) dan orang Inggeris (China). Dalam Sulalatus Salatin pun guna istilah Cina.

“Cina” merujuk kepada Dinasti Cin (atau “Qin” dalam Mandarin moden) yang telah membina empayar orang Cina yang pertama pada tahun 221 Sebelum Masihi (sebelum itu di tanah China terdapat beberapa “kingdom” yang kecil, Cin yang menyatupadukan semua dan mewujudkan satu common identity). Setiap kali bertukar dinasti, nama “orang Cin” pun bertukar: Dinasti Han panggil “orang Han”, Dinasti Tang panggil “orang Tang”, Dinasti Song panggil “orang Song”.

Tapi disebabkan Dinasti Han (202 SM hingga 196 Masihi) adalah dinasti paling kuat dan merupakan zaman keemasan orang Cina yang pertama, maka secara “default” orang Cina menamakan diri sebagai “orang Han” (汉人). Di China sekarang pun masih guna pakai klasifikasi “orang Han”, “orang Hui”, “orang Mongol”, “orang Uyghur” dan sebagainya.

Tapi bagi orang Cina yang duduk di sebelah wilayah-wilayah selatan China iaitu Fujian (Hokkien, Teochew, Foochow), Guangdong dan Guangxi (Kantonis), Hainan dan juga orang Hakka, mereka guna istilah “orang Tang” atau “Tangren” (唐人). Sebab pada Dinasti Tang (tahun 618-907), orang-orang Cina Selatan ni mula berdagang dan berlayar ke luar China, jadi bila ditanyakan mana asal mereka, mereka pun membahasakan diri sebagai “orang dari Tang”.

Nama Kampung Cina di Kota Bharu ialah “Tangren-po” (唐人坡), Petaling Street pula namanya ialah “Tangren-jie” (唐人街). Sebutan “Tangren” ni berbeza ikut dialek. Kalau orang Hokkien sebut “Tng Lang”, orang Hakka sebut “Tong Ngin”, orang Kantonis sebut “Tong Yan”. Yang orang duk sebut “Tongsan” (唐山) tu istilah orang Kantonis bagi tanah besar China, merujuk kepada Dinasti Tang.

Manakala istilah “Tionghoa” (atau “Zhonghua”/”Chunghua” dalam Bahasa Mandarin) sebenarnya merupakan istilah yang agak moden. Ia dicipta oleh pemikir nasionalis bernama Liang Chi Chao (1873-1929). Idea Liang adalah untuk menyatupadukan semua kaum-kaum Han, Manchu, Hui, Mongol dan Tibet jadi satu bangsa baru bernama “Chunghua” (中华). Jadi selepas keruntuhan Dinasti Qing pada tahun 1911, Republik China atau “Chunghua Minkuo” didirikan. Selepas komunis menguasai China pada 1949, mereka menamakan negara baharu sebagai Republik Rakyat China atau “Zhonghua Renmin Gongheguo”.

Perkataan Chunghua ini mula dipakai oleh Cina di Tanah Melayu yang berhaluan nasionalis China. Sebab sebelum 1946, majoriti orang Cina di Tanah Melayu masih menganggap diri tu rakyat China yang mencari rezeki di Tanah Melayu. Jadi mereka anggap diri sebahagian daripada negara-bangsa Chunghua tersebut. Sekolah-sekolah Cina (kubu gerakan nasionalis China) mula pakai nama Chunghua misalnya sekolah pendahulu kepada “SMK Chong Hwa” dan “SMK Tiong Hua”. “Tionghoa” ni sebutan “Chunghua” dalam dialek Hokkien.

Jadi jangan rasa was-was nak pakai Cina atau Tionghoa, mana-mana pun boleh. Kalau ikutkan den lagi suka “Cina” sebab ia lebih neutral. Perkataan “tiong” dalam “Tionghoa” bermaksud “tengah” jadi ia mempunyai konotasi “Sino-centrism” yang melihat orang Cina sebagai “center of the world” (“Tiongkok” atau “Zhongguo” sebenarnya bermaksud “middle state” atau “middle kingdom”).

Disebabkan “Tionghoa” ni sebutan Hokkien, ia agak janggal dalam masyarakat Cina Malaysia sebab Hokkien bukan absolute majority seperti di Indonesia atau Singapura. Den yang berdarah Kantonis-Hakka memang tak setuju lah kalau nak pakai “Tionghoa”. Tapi kalau pakai “Zhonghua” atau “Chonghwa” lagilah pelik, elok kekalkan isitilah “Cina” saja.

Itu pandangan den lah. Kalau korang tanya Cina lain mungkin diorang tak kisah pun kot. Kan sekarang semua dah mengaku diri Bangsa Malaysia kan. Kan?


Kenapa Bendera Malaysia Dan US Sama?

Bendera Malaysia (yang berdasarkan bendera Malaya) adalah hasil rekaan Mohamed Hamzah, seorang arkitek yang berkhidmat di bawah Jabatan Kerja Raya Negeri Johor.

Rekaan Encik Mohamed dibuat sempena pertandingan reka cipta bendera bagi Persekutuan Tanah Melayu (yang ditubuhkan pada tahun 1948 selepas pemansuhan Malayan Union) yang bakal merdeka.

Daripada 373 reka bentuk yang dikemukakan, hanya 3 terpilih dan dibuka untuk undian orang ramai menerusi Malay Mail.

Nombor 2 tu nampak Shalom betul.

Reka bentuk Encik Mohamed adalah gabungan unsur bendera Johor dan juga umbul-umbul merah putih.

Encik Mohamed asal Johor, so normal lah beliau nak promote negeri beliau. Plus Johor adalah tempat lahir nasionalisme Melayu yang patahkan Malayan Union.

Bendera Johor yang diguna pakai sekarang diperkenalkan oleh Sultan Abu Bakar pada tahun 1871.

Sebelum itu, bendera Johor berwarna hitam sama macam bendera Pahang dan Terengganu yang raja-rajanya juga berasal dari Dinasti Bendahara

Pemakaian bendera dengan lambang bulan sabit & bintang menandakan hubungan yang semakin rapat antara Turki Uthmaniyyah (Ottoman) & Kerajaan Johor.

Sultan Abu Bakar menjadi pemerintah pertama dari Nusantara yang berjumpa dengan khalifah Uthmaniyyah (Abdul Hamid II ketika itu).

Disebabkan ia adalah lambang rasmi Uthmaniyah, ia tak disukai oleh orang Arab yang anti-Turki. Hari ini negara-negara Arab tak ada yang pakai lambang ini kat bendera diorang kecuali Algeria, Libya dan Tunisia – Arab Afrika Utara yang pro-Turki. Pakistan pun sangat pro-Turki.

Umbul-umbul merah putih pula berasal dari Pataka Gula Kepala iaitu lambang kerajaan Majapahit di Jawa. Disebabkan sejarah Majapahit sebagai kerajaan maritim yang hebat, lambang itu dipakai secara meluas di Nusantara oleh pelaut.

Hari ini ia masih dipakai oleh tentera laut Indonesia (Tentara Nasional Indonesia Angkatan Laut).

Bendera US pun sebenarnya berasal dari umbul-umbul Majapahit ini.

Al-kisahnya, Syarikat Hindia Timur Inggeris (East India Company atau EIC) yang berdagang di Nusantara sejak abad ke-17 nampak bendera ni gah, maka diorang pun jadikan ia bendera syarikat.

Dan bendera EIC ini pun terkenal di kalangan penduduk US yang merupakan jajahan British. EIC ni yang supply barang-barang dekat penduduk US.

Malah kapal EIC yang membawa teh dari China pernah diserang oleh pejuang kemerdekaan US yang tak puas hati dengan pemerintahan British pada tahun 1773. Peristiwa ini dikenali sebagai Boston Tea Party.

Pejuang kemerdekaan ini (yang menamakan diri sebagai Sons of Liberty) pun pakai bendera EIC sebagai panji diorang. Lambang bendera Britain dibuang sebagai tanda diorang rebel dan tak iktiraf Britain lagi.

Panji ini dikenali sebagai Rebellious Stripes atau Liberty Flag. Asalnya 9 jalur sebab ada 9 negeri jajahan yang bangkit lawan Britain. Kemudian baru dikembangkan jadi 13 jalur.

Kadang tambah ular kat tengah-tengah. Sebab pejuang kemerdekaan US kata diorang terpaksa lawan Britain sebab kena buli, macam ular yang kena pijak (tread) akan serang balik.

So selepas US merdeka, bendera Stripes ini ditambah dengan reka bentuk bintang di penjuru kiri atas, maka jadilah Stars and Stripes iaitu bendera US yang dipakai sampai sekarang.

13 bintang lambang 13 negeri yang merdeka dan menubuhkan negara persekutuan.

Bendera Liberia pun dekat-dekat dengan bendera US sebab negara ini ditubuhkan oleh bekas hamba berkulit hitam US pada tahun 1842. Diorang lari dari US, balik ke Afrika dan menubuhkan negara baharu dengan nama Liber (bebas).

Reka bentuk Encik Mohamed dipilih dengan sedikit perubahn warna. Atas cadangan Dato’ Onn Jaafar, reka bentuk bintang lima bucu diubah kepada 11 bintang bagi melambangkan 11 negeri dalam persekutuan dan juga untuk elak persamaan dengan lambang komunis.

Ia dirasmikan sebagai bendera Malaya pada tahun 1950.

Selepas tahun 1963, 11 bucu bintang & 11 jalur ditambah jadi 14 bucu & 14 jalur bagi melambangkan Sabah, Sarawak & Singapura.

Selepas Singapura keluar, bucu dan jalur yang ke-14 menjadi lambang Kerajaan Persekutuan.

Maka jadilah bendera US (Stars & Stripes) dan Malaysia (Jalur Gemilang) yang nampak sama tapi tak serupa. Samada sengaja atau kebetulan, hanya Allahyarham Encik Mohamed yang tahu.

Beberapa tahun kebelakangan ini ada golongan yang nak ubah bendera Jalur Gemilang kononnya bendera penjajah (walaupun ia rekaan anak watan, anak Melayu Jati dan diperkenan oleh Raja-Raja Melayu), nak ganti dengan “Bendera Rakyat “.

Bendera Rakyat ini adalah bendera Parti Kebangsaan Melayu Malaya, sebuah parti yang wujud antara tahun 1945-1948 yang diasaskan oleh nasionalis Melayu Kiri seperti Mokhtaruddin Lasso dan Burhanuddin Al-Helmy.

Bendera Rakyat ada 12 bintang, berbeza dengan bendera Persekutuan Tanah Melayu (11 bintang).

Bintang tambahan merujuk kepada Singapura. PKMM nak satukan Singapura dengan Tanah Melayu, tak macam PTM yang tak termasuk Singapura.

Bendera merah putih ini sama dengan warna bendera Indonesia (Sang Saka) sebab nasionalis Melayu Kiri ini ada cita-cita mendirikan Melayu Raya dengan menggabungkan Malaya dan Indonesia.

Melayu Raya atau Pan-Malayism adalah pemikiran yang popular waktu itu, maka banyak pertubuhan selain PKMM pun pakai Sang Saka sebagai lambang identiti Melayu.

Even bendera Singapura pun pakai untuk menunjukkan Malay heritage.

Tapi Sang Saka pun sebenarnya berasal dari Pataka Gula Kelapa Majapahit, sama macam jalur merah-putih pada bendera Malaysia.

So tak ada soal penjajah tak penjajah. Hanya soal celik tak celik sejarah.

Kalau kita faham sejarah, kita pun tak akan ingat bendera Malaysia tiru bendera US, macam dakwaan segelintir orang.

Instead, kita akan bangga rupa-rupanya lambang adikuasa dunia pun berasal dari warisan Nusantara yang kita berkongsi sama.